text:
‘Amafaranga ahabwa abagore batwite si ayo kubashishikariza kubyara’
Yanditswe na NTAWITONDA JEAN CLAUDE
Umuyobozi wungirije ushinzwe Imibereho myiza y’Abaturage mu Karere ka Nyabihu Simpenzwe Pascal, avuga ko abagore batwite n’abafite abana bari munsi y’imyaka ibiri bahabwa amafaranga 7500 buri kwezi yo kugira ngo abunganire mu kubona indyo yuzuye agaburira umwana cyangwa akamwunganira mu kurya neza kugira ngo azabyare umwana ufite ubuzima bwiza, atari ukubashishikariza kubyara abana benshi.
Iyi ni gahunda yo guha amafaranga abagore batwite bo mu kiciro cya mbere cy’ubudehe (abatishoboye) bo mu turere 13 dufite abana benshi bagwingiye n’abafite ibibazo by’imirire mibi, bagenerwa amafaranga 7500 buri kwezi n’ifu ya Shisha kibondo kugeza umwana yujuje imyaka ibiri uhereye igihe bagiriye kwipimisha inda.
Simpenzwe avuga ko iyo baha amafaranga abo babyeyi babigisha ko atari ukubashishikariza gukomeza kubyara abana benshi ahubwo ko ari ukugira ngo umwana bafite cyangwa bazabyara bazagire ubuzima bwiza. Ababyeyi basabwa kubahiriza gahunda zo kuboneza urubyaro kuko iyi gahunda ireba umuryango itareba buri mwana babyaye.
Ati “Ikigaragaza ko ababyeyi bahabwa amafaranga baba batabashishikariza gukomeza kubyara, ni uko n’iyo umubyeyi yaba yabyaye impanga azajya ahabwa amafaranga y’u Rwanda 7500 kuko ayo mafaranga atangwa ku muryango atari kuri buri mwana kuko bitabaye gutyo wasanga hari umugore ubyara indahekana akabyara buri mwaka kugira ngo abone ayo mafaranga.”
Ababyeyi barasabwa kubahiriza gahunda zo kuboneza urubyaro kuko iyi gahunda ireba umuryango itareba buri mwana babyaye. Biteganyijwe ko umugore uzajya asama azajya akomezanya iyi gahunda n’umwana atwite naho ucutse ajyanwe muri gahunda ya Shisha kibondo kugeza agize imyaka itandatu agiye gutangira amashuri abanza.
Simpenzwe agira ati “Iyi gahunda igamije gukemura ikibazo k’imirire mibi no kugwingira, hitawe by’umwihariko ku babyeyi batwite, abonsa n’abana bakiri bato kugeza ku myaka ibiri. Gahunda yahereye muri Nyabihu, Ngororero, Karongi, Rubavu, Rutsiro, Rusizi, Nyamagabe, Huye, Nyaruguru, Ruhango, Gakenke, Kayonza na Bugesera. Umugore kandi uri mu kikiro cya mbere azajya ahabwa ifu y’igikoma imufasha kugira ngo umwana atwite azakure neza.”
Kabanyana Immaculée utuye mu Murenge wa Mukamira avuga ko ibihumbi 7500 ahabwa buri kwezi bimufasha mu kugurira umwana imbuto kubera ko imboga n’ibindi biribwa abyihingira, akagira ati “Amafaranga 7500 bampa buri kwezi amfasha kugurira umwana imbuto kuko nazo ari ingenzi mu kugira ngo umwana arye indyo yuzuye.”
Akomeza ahamagarira ababyeyi kwirinda kubyara indahekana kuko ikibazo yahuye nacyo cyo kugira abana bagwingiye yagitewe no kubyara abana benshi akabura ibyo abagaburira bihagije.
Imibare yo mu 2015 yerekana ko ku rwego rw’Igihugu, abana 38.5% bari munsi y’imyaka itanu bagwingiye. Inagaragaza ko uretse abagwingiye, abana 9% batari bafite ibiro bijyanye n’imyaka yabo, 3% bari bafite ikibazo k’inzara mu gihe 78% by’abagore bonsaga abana bari hagati y’amezi 12 na 23 batafataga indyo yuzuye.
Intara y’Iburengerazuba ifite ijanisha riri hejuru ringana na 45%, Amajyepfo 41%, Amajyaruguru 39%, Uburasirazuba 39% naho Umujyi wa Kigali 23%. Nyabihu yaje ku mwanya wa mbere na 59.0%, Ngororero iba iya kabiri na 55.5%, Karongi 49.1% na ho Rubavu iza ku mwanya wa kane na 46.3%.


c: text/html

text:
Nubwo impamvu zituma abana bajya mu buzima bwo mu muhanda usanga babiterwa n’impamvu zitandukanye hari abandi bajya muri ubwo buzima kubera kutagira imiryango ibitaho.
Bamwe mu bana twaganiriye bari mu buzima bwo mu muhanda bavuga impamvu zitandukanye zirimo ubukene bwo mu miryano yabo abandi ugasanga babiterwa n’ikibazo cy’ubwumvikane buke mu miryango ariko hari n’abandi babura aho barererwa bitewe n’uko imiryango bavukamo batakiriho.
Umwana twahaye izina rya Ntakirutimana afite Imyaka 10 avuga ko yakomotse mu karere ka Rwamagana aje gushakira imibereho mu mujyi wa Kigali.
Iyo umuganirije ku buzima bwe usanga nta mizero y’ejo hazaza he kuko yumva nta muntu umwitayeho, akumva ko ubuzima bwe buzarangirira mu muhanda kuko ababyeyi be batakiriho.
Ikibazo cy’aba bana ariko gishobora kubonerwa umuti igihe bamwe mu bafite ubushobozi bashobora kubakura muri ubu buzima.
Urugero rwiza twafata ni umubyeyi witwa Uwamariya Bibiane utuye mu karere ka Nyarugenge mu murenge wa Gitega mu kagari ka Kabahizi mu mudugudu w’Umucyo utanga ubuhamya bw’uko yiyemeje kwakira umwana w’umuhungu warerewe mu kigo cy’Abadacogoran’Intwari cya Caritas ya Kigali.
Uwamariya avuga ko uyu mwana Ndizeye Fabrice atarafite umuryango umwakira yiyemeza kumurera mu bana be.
Ati “ jyewe nk’umubyeyi niyemeje kurera uyu mwana kubera ko nasanze ikibazo cy’abana bajya mu muhanda tugomba kukigiramo uruhare twese kuko tutagiharira abantu bamwe ngo gikemuke”.
Aha ninaho ahera asaba buri wese kugira uruhare mu gufatanya n’abandi kwakira bamwe mu bana badafite imiryango batahamo, igihe ibigo bibitaho byabakuye mu muhanda ibasubije mu miryango yabo.
Tariki ya 20/12/2018 mu nama mpuzabikorwa ya Caritas Kigali bagarutse ku ruhare rw’umuryango mu kwita ku burere bw’umwana.
Padiri Twizeyumuremyi Donatien uyobora Caritas ya Kigali avuga ko abana baba badafite ababyeyi babo babaha imiryango bafitanye isano kugirango barererwe mu miryango kuko aribyo bibafasha gukura neza no kubona urukundo rw’abo mu miryango yabo ndetse n’uburere.
Afatiye ku rugero rwiza rw’uyu mubyeyi nawe asaba abantu bafite umutima ukunda ko bafata inshingano zo kwita kuri abo bana batagira imiryango.

robotstxt: allowed

filter: keep


text:
Rwamagana: Ihinga ry’igihembwe k’ihinga 2018 B rigeze kuri 99%
Yanditswe na MANISHIMWE NOËL
Ubuyobozi bw’Akarere ka Rwamagana, mu Ntara y’Iburasirazuba, buvuga ko ibikorwa byo gutegura imirima no gutera imbuto mu butaka, muri iki gihembwe k’ihinga cya 2018 B bigeze ku kigereranyo cya 99%, bugasaba abatari batera imbuto mu butaka kubyihutisha.
Ni ibyatangajwe n’umuyobozi w’Akarere ka Rwamagana Mbonyumuvunyi Radjab, ku gicamunsi cyo ku itariki ya 20 Werurwe 2018, ubwo yari yifatanyije n’abatuye Umurenge wa Gishali, muri gahunda y’ibiganiro bitegurwa n’ihuriro ry’amaradiyo y’abaturage yigenga akorera mu Rwanda; bigahuza abaturage n’abayobozi.
Ni ikiganiro kibanze ku kurebera hamwe uko igihembwe k’ihinga cya 2018B kimeze, imbogamizi zirimo n’ibyo abaturage bishimira.
Bamwe mu baganiriye n’Imvaho Nshya bavuga ko bishimiye ko imvura yatangiye kugwa kare muri iki gihembwe k’ihinga cya 2018B, kandi kugeza ubu bari ku musozo w’itera kandi bakagaragaza ko imbuto n’ifumbire babiboneye ku gihe.
Twiringiyimana Emmanuel wo mu kagari ka Ruhunda yagize: “Twatangiye gutegura igihembwe k’ihinga mu kwezi kwa mbere, turima ahatari hahinze, nyuma imbuto y’ibishyimbo twagiye kuyifata ku mufashamyumvire, yaduhaye n’ifumbire, ubu twe mu rugo twarangije gutera.”
Mugenzi we witwa Rwakibibi Emmanuel utuye mu Kagari ka Kavumu na we yagize ati “Ubu turi guhinga ibishyimbo, n’ubunyobwa, imbuto y’ibishyimbo nayibonye mu kwezi kwa kabiri, ubu turimo gutera, kandi isoza turi kurisoza.”
Nyiramana Alphonsine, ushinzwe kwegereza imbuto n’ifumbire abaturage mu murenge wa Gishali na we ahamya ko imbuto n’ifumbire muri iki gihembwe k’ihinga cya 2018B byaziye igihe, ku buryo abaturage bitabiriye ihinga nta kibazo bafite.
Umuyobozi w’Akarere ka Rwamagana Mbonyumuvunyi Radjab, avuga ko ibihingwa byatoranyijwe guhingwa muri aka karere birimo ibigori, ibishyimbo, soya, urutoki, umuceri n’imyumbati.
Agaragaza ko kugeza ku itariki ya 20 Werurwe 2018, gahunda y’ihinga ya 2018B hirya no hino mu karere iri ku kigereranyo cya 99%.
Ati: “Abaturage barahinze, kandi bahingiye igihe ubu abari gushyira imbuto mu butaka ni abo mu kiciro cya nyuma kuko umubare munini ni abamaze guhinga. Ahagombaga guhingwa hose, hari ku kigero kingana na hegitari 374.
Ubu ahamaze guhingwa hari ku kigereranyo cya 99%, ku buso buhuje, mu bihingwa byera muri aka karere, bitanga umusaruro mwiza.”
Mbonyumuvunyi agaragaza ko n’aho abahinzi batari bageza imbuto mu bitaka, basabwa kubigira vuba, kuko basobanuriwe ko imvura muri iki gihembwe k’ihinga ishobora kuzacika hakiri kare.
Ati: “Imbuto yarabonetse n’ifumbire kandi tubibonera ku gihe, ibishyimbo ubu tumaze gutera kugera ku kigereranyo cya 98% by’ahagombaga guhingwa ibishyimbo, soya bari kuri 87% akaba ari ho dusa n’abari inyuma kuko imbuto yabanje gutinda, imyumbati tugeze ku kigereranyo cya 99%, ubu imbuto yarabonetse. Umuceri wo turi kuri 98%, mu bijyanye no guhinga.
Ariko ubu imbaraga turi kuzishyira mu gushishikariza n’abahinzi bake basigaye, kwihutisha ibikorwa byo gutera imbuto, kuko abatari bahinga bari kugera mu bukererwe. Bagomba kwihutisha ihinga rero kugira ngo imvura nicika kare, twe tuzabe twarasaruye.”
Ikigo k’igihugu gishinzwe ubuhinzi n’ubworozi mu Rwanda RAB, cyagiriye inama Abanyarwanda ko nibura ku itariki ya 15 Werurwe 2018, gutera imbuto mu butaka byakabaye byararangiye.


text:
Umugore w’imyaka 30 witwa Gentrix Wekesa ukomoka ahitwa Kakamega muri Kenya ari mu gahinda aterwa no kuba umugabo we yaranze ibyo kuboneza kuko ubu bafite abana 10 ndetse ngo yamubwiye ko yifuza ko babyara 22.
Uyu mugore utuye mu cyaro cyitwa Navakholo agiye kubyara umwana wa 11 ndetse yemeje ko buri mwaka abyara umwana ariyo mpamvu afite benshi mu gihe gito.
Yabwiye TV47 ati “Nabyaye aba bana buri mwaka.Buri gihe uko ngiye mu kwezi k’uburumbuke ndatwita.Umwana wanjye muto nta mwaka aruzuza.”
Wekesa wirya akimara kugira ngo atunge aba bana, yavuze ko bituma bamwe bava mu ishuri.
Ati “Umwana wanjye mukuru yavuye mu ishuri ageze mu mwaka wa7 kubera ko buri gihe bamwirukanaga kubera kunanirwa kwishyura no kubura impuzankano.
Uwa kabiri nawe yavuye mu ishuri,nabagiriye inama yo kujya kuragira amatungo y’abandi bagira icyo babona bakamfasha kurera abandi bana.”
Uyu mugore yavuze ko azi neza ko kugira abana bake ari imvano y’iterambere ariko umugabo we yanze kubineza urubyaro.
Uyu mugore yavuze ko yigeze kujya kwa muganga gufata agapira ko kuboneza urubyaro, uyu mugabo ararakara niko kumusubiza kwa muganga ngo bagakuremo.
Uyu mugabo yabwiye uyu mugore ko yamuhaye umubare w’abana akeneye agomba kubuzuza.
Dusingizimana Remy is a journalist for Umuryango.rw. He studied at the University of Rwanda.He holds a Bachelor’s degree in Journalism and Communication. He started his career in writing about sports in 2015.Follow him on Twitter and Instagram @REMY SAGAN


text:
Padiri Habyarimana Andre Avellin ni Umupadiri wahoze akorera muri Diocese ya Kabgayi, ubu akaba yaravuye muri izo nshingano ajya gushinga urugo aho amaze kubyara abana 5.
Mu ijwi rituje rya Gipadiri, uyu mu Padiri aratanga ubuhamya bw’ubuzima yanyuzemo, ndetse n’icyamuteye guhindura inzira yari yararahiriye akiyemeza kujya gushaka.
Ni umupadiri usubizanya ubwitonzi, imwe mu mpamvu nyamukuru yatumye ava muri uyu murimo w’Ubusaseridoti ni uko umutima we wamukomanze ubwo yari amaze gusoma Missa, maze akiyemeza gusohoka akigendera.
Ati” Nasomye Missa umunsi umwe , nuko ntekereza ku ivanjiri nari maze gusoma aho ijambo ry’Imana rivuga ngo Muharanire kwinjira mu muryango ufunganye , kuko benshi bazaza bambwira ngo Nyagasani Nyagasani, twakoreye ibitangaza imbere yawe, twaririye mu maso yawe, twakijije abarwayi mu izina ryawe…. ntabwo ijuru rizinjiramo abavuga ngo Mwami Mwami , ahubwo abakora icyo nshaka…….”
Iryo jambo ryaransinze mu mutima wanjye , mpitamo gusohoka ndigendera.
Padiri Andre avuga ko yahawe Ubupadiri ku itariki ya 25 Nyakanga mu mwaka wa 2000, aza guhabwa kuyobora Paroisse zirimo nka Kinazi, Cyeza, Mushishiro ndetse no kuyobora ibitaro bya Kabgayi mu Majyepfo.
Mu magambo ye avuga ko we atinya kugenda yihishira mu byo akora . Ati” Abari bankuriye barimo Mgr Smaragde Mbonyintege yampamagaye kenshi akambaza ku makuru yamvugwagaho ko mfite abana, kuri njye sinigeze mbimuhakanira , kuko byari byo”
Padiri Andre avuga ko yari amaze kugira abana 2 yabyaye hanze, icyintu kitigeze cyimuha amahoro mu mutima we cyo gukomeza guhagarara imbere y’imbaga ababwira ko gusambana ari icyaha kandi nawe anyuzamo akabikora.
Padiri abajijwe niba kubaho umuntu adashaka atari ibintu bikomeye yasubije ko abantu badateye kimwe, buri wese agira aho intege nke ze zigarukira.
Ati” Mu ba Padiri twabanye rwose hariho ab’intahemuka bakomera ku ubumanzi bwabo, kandi bakabishobora. Gusa mbere yo kuba Padiri ubu uri umuntu kandi imbaraga nke ushobora kuzigira, nkuko nanjye byambayeho ngahitamo kureka gukomeza kwanduza isura yanjye na Kiriziya nari mbereye umupadiri”
Twababwira ko uwinjiye muri uyu murimo w’ubu Padiri kugira ngo yiyambure uwo mwamburo abanza kwandikira abakuriye Kiriziya Gatorika , ibaruwa ikagezwa i Roma akaba aribo bamwemerera cyangwa bamwangira kubireka nk’uko ingingo ya 399 mu gitabo kigenga amategeko ya Kiriziya Gatolika ibiteganya.
Ibi ni mu gihe Kiriziya Gatolika ivugwamo iki cyibazo cy’Abapadiri batihanganira isezerano ryabo ryo kutarongora, ahubwo bagahitamo kubyara, ndetse n’ikibazo cy’ubutinganyi cyidahwema kubavugaho.
Padiri Andre ubu ni umugabo ufite umugore n’abana batanu akaba atuye i Gihara, ndetse akaba akora mu Kigo kimwe cy’ubwishingizi mu Mujyi wa Kigali.


text:
Ibi bibazo yabigejejweho kuri uyu wa Kabiri, tariki ya 21 Nzeri 2021, ubwo yitabiraga inteko z’abaturage mu Murenge wa Murama mu Karere ka Kayonza.
Kuva icyorezo cya COVID-19 cyagera mu Rwanda, tariki ya 14 Werurwe 2020, inteko z’abaturage zahise zisubikwa zongera gufungurwa mu cyumweru gishize.
Ibi byatumye bimwe mu bibazo by’abaturage byiyongera cyane bitewe nuko aho byakemurirwaga hari hatakiboneka. Abo mu Murenge wa Murama ubwo babonaga Guverineri Gasana Emmanuel bamugejejeho ibibazo bitandukanye byiganjemo ibibazo by’ubutaka, abasenyewe n’ibiza batabonye amabati, abagiranye amakimbirane mu miryango ndetse n’ibishingiye ku guhabwa ibyiciro by’ubudehe bidahuye n’ubushobozi bwabo.
Musengimana Console utuye mu Mudugudu wa Kinyinya yavuze ko bababujije guhinga bababwira ko hari umushinga ugiye kuza kubaterera ibiti mu mirima yabo, agaragaza ko igihe cy’ihinga kiri kubasiga utaraza ndetse nta n’igikorwa na kimwe kirakorwa asaba ubuyobozi kubavuganira.
Undi muturage watanze ikibazo ni Manirafasha Emmanuel, yavuze ko we n’abandi baturage baturanye bafite ikibazo cy’ubutaka bwabo bwose bwabaruwe nk’ubwo guturamo nyamara hari uburi mu gice cyagenewe guhinga.
Yasabye ubuyobozi kubafasha ubwo butaka bugashyirwa mu gice cy’ubuhinzi ngo kuko ari bunini basabwa kubusorera amafaranga menshi batapfa kubona.
Guverineri Gasana yavuze ko imwe mu mpamvu yatumye haboneka ibibazo byinshi harimo n’icyorezo cya COVID-19 cyahagaritse inteko z’abaturage kuko aho bahuriraga n’abayobozi bo mu nzego z’ibanze bagakemura bimwe mu bibazo babaga bafite.
Yakomeje asaba abayobozi bo mu nzego z’ibanze kongera imbaraga mu gukemura ibibazo by’abaturage bakarushaho kubegera no kubaba hafi muri iki gihe inteko z’abaturage zongeye gufungurwa.
Ati “Turabasaba gutanga serivisi ku bayikeneye, kwegera abaturage, gukemura ibibazo byabo byakurura amakimbirane n’inzangano n’amacakubiri, ni ikintu twahisemo twese kugira ngo umuturage abe ku isonga mu kumukemurira ibibazo bye.”
Minisiteri y’Ubutegetsi bw’Igihugu yafashe umwanzuro wo gufungura inteko z’abaturage nyuma yaho icyorezo cya COVID-19 gitangiye kugabanuka ndetse Abanyarwanda benshi bakaba bari gukingirwa iki cyorezo.


text:
Price Lawrence, Umwarimu wigisha ku kigo cya Highlands Elementary muri Leta z’unze ubumwe z’Amerika, yanditse amagambo ku rukuta rwe rwa facebook avuga ukuntu Umwana yigisha yamuhaye amafaranga yari kuguramo Ice cream mu rwego rwo ku mwihanganisha dore ko yari yapfushije Sebukwe.
Ubwo uyu mwarimu yinjiraga mu ishuri, abana bakamubaza impamvu yari amaze iminsi ataza kwigisha, Umwarimu yabasobanuriye ko Umugore we yapfushije papa umubyara bityo ko yari ari hafi y’Umugore we. Akimara kubibabwira, abana byarabababaje bamwe batangira no kumwihanganisha.
Gusa uyu mwarimu yaje gutungurwa ubwo yari asohotse mu ishuri, umwe mu bana yigisha amufata mu ntoki amupfumbatiza amafaranga yari kuguramo ice cream nkuko uyu mwarimu yabyanditse ku rukuta rwe rwa Facebook.
Yaranditse ati” Nasohotse mu ishuri mbona umwana araje ampfumbatiza amafaranga arambwira ngo nyahe Umugore wanjye ko we uyu munsi atarya ice cream ko ngomba kuyaha Umugore wanjye akayifashisha mu gushyingura Data bukwe kuko nawe azi uko byabagoye mu gushyingura Se.”
Uyu Mwarimu yasoje agira inama abantu ko hari ibintu byinshi bagakwiye kujya bigira ku Bana.
Iyi nkuru Mwarimu yashize ku rukuta rwe rwa facebook, yakunzwe n’Abantu ibihumbi Magana abiri na mirongo itanu numwe, Abayisangije abandi ni ibihumbi birenga Magana abiri na mirongo itanu.
niyoyitadamour@gmail.com
Source:Foxnews


text:
Uwemeza ko akomoka mu bwoko busumba ubundi aba ateganya kurimbura abandi !!
Padiri Thomas amaze gutangaza kuri uru rubuga amabaruwa 2 y’uwiyise Paul Mbangurunuka. Ndagirango nsubize ahanini iya mbere ya le 21/10/2012. Abasomyi nibamara kwibonera agaciro ifite, ubwo n’ibibazo abantu bibaza ku ya 2 ya le 24/10/2012 bizaba bisubijwe kuko ahanini ishingiye ku yambere.
Iyo umuntu abaye injiji, akagerekaho no kuba umugome, uwo muntu aherako aba inyamaswa mu bantu. Ngaho rero aho Paul Mbangurunuka n’abatekereza nkawe bageze. Arigamba ko yishe Abahutu benshi, mu bujiji bwe ntabone ko abo yishe bari inzirakarengane, akaba yarabahoye gusa ko bari Abahutu kandi akaba yarashakaga kwihorera. Bwana Paul ntaho ataniye n’Interahamwe, ahubwo ari hanyuma yazo. Kuri we ariko ngo ni uburenganzira bwe (droit), ndetse bikaba n’inshingano (devoir) kuberako ngo “Abatutsi ari ubwoko bw’Imana”.
Icyambere Mbangurunuka yirengagiza cyangwa se atanazi rwose mu bujiji bwe ni uko n’Abahutu, n’Abatwa, n’Impunyu, n’Abazungu, n’Abahindi n’abandi bose ari “ubwoko bw’Imana” kuko nta muntu utararemwe n’Imana.
Icyakabiri yirengagiza cyangwa atanazi rwose mu bujiji bwe ni iki : niba hari ubwoko Imana yaba yaratoye ku buryo bw’umwihariko nk’uko Bibiliya ibivuga ku Bayisiraheli, ntabwo ari ukugirango ubwo bwoko butsembatsembe ubundi ; ahubwo ni ukugirango amahanga yose amenye Imana kandi ayigereho abikesha inyigisho n’ingero nziza z’ubwoko bwatowe. Iyo abatowe batangiye kubyitwaza ngo bamerere nabi andi moko, baba batutse Imana kuko baba bayihinduye ikigirwamana cyabo bwite. Umwana w’imfura ntashobora kubyitwaza ngo akandamize barumuna be. Yaba abaye imfura mbi, yaba abaye imfunya.
Icyagatatu Mbangurunuka atazi rwose mu bujiji bwe ni iki : Niba Abatutsi bibwira ko bafite uburenganzira n’inshingano yo kwica Abahutu kubera ko bo ari ubwoko bwatowe, ntabwo bameze nk’Abayisiraheli bavugwa muri Bibiliya, ahubwo bameze nk’Abariye (Aryens), bwa bwoko bwabyaye Abanazi, ni ukuvuga Hitler, abo mu ishyaka rye n’abandi bose batekerezaga nkabo bumvaga bagomba kwigarura isi ku ngufu no kuyitegeka bamaze gutsinda intambara ya 2 y’isi yose.
Icyakane Mbangurunuka atazi ni uko kimwe mu byatumye Abariye banga urunuka Abayisiraheli ari uko nabo bitwaga ubwoko bwatowe. Hitler yajyaga yivugira ubwe ko yamanutse mu ijuru, ko yari afite ubutumwa (mission) yahawe n’Imana, kandi akaba yaragombaga kubusohoza. Bizabe se ari nka bimwe bya Kigwa Sabizeze ?
Nyuma yo kuvanaho “umwanda” w’abandi biyitaga ubwoko bwatowe, intambwe ya kabiri mu gusohoza ubwo butumwa Hitler yumvaga yarahawe n’Imana kwari ugutsinda intambara ya 2 y’isi yose, maze ubwoko bwatowe bw’Abariye bukabona aho bwisanzurira (espace vital, lebensraum). Byari biteganijwe ko kugirango Umwariye umwe abashe kwisanzura, yagombaga gutura ahari hatuye abantu 10 bo mu bwoko butatowe. None Mbangurunuka nawe ngo “Ariko sha ibaze u Rwanda ruriho nta muhutu urangwamo?! Yebabawe, nibazako yaba ariyo Paradizo bavuga muri [Bibiliya]”. Tekereza rero n’intara ya Kivu yiyongereyeho, ukuntu byarushaho kuba byiza !
Intambwe ya 3mu gusohoza ubutumwa Hitler yumvaga yarahawe n’Imana kwari ugukuraho amadini yose n’abayobozi bayo mu nzego zose. Yagombaga guhera kuri Papa no ku cyitwa ubukristu cyose cyane ukwemera gatolika. Impamvu ni uko yabonaga Papa ari we muyobozi w’idini usa n’ukomeye kurusha abandi bose, kandi akavuga ko ahagarariye Yezu Kristu, umwana w’Imana, ku isi. Ahari hari uwakwibiwira ko Hitler yashakaga ko abantu bamubonamo intumwa imwe rukumbi y’Imana ku isi. Oya, ahubwo igihe cyagombaga kugera akaba ari we uba Imana imwe rukumbi abantu bose basenga.
Ngurwo uruhare rukomeye ingengabitekerezo y’ubwoko bw’Imana (bwatowe) yagize mu mitegurire no mu migendekere y’intambara ya 2 y’isi yose (1939-1945). Nta gihe iyo ngengabitekerezo kazarusenya itakomeje kugira uruhare rubi no mu mateka y’u Rwanda kugeza n’ubu.
Kuva ku mugani wa Kigwa Sabizeze bamwe bihaye kugira ihame kandi nta kuri kurimo, ukanyura ku ntambara z’Abanyiginya, ukagera ku mwaduko w’Abazungu bishakiraga ibyitso bibafasha kugera ku nyungu zabo gusa, ugakomereza ku mabaruwa 2 y’abagaragu bakuru b’ibwami mu w’1958, ukagera ku itsembabwoko ryo mu w’1994, ingengabitekerezo y’ubwoko bwatowe yabyaye amahano mu Rwanda rwa Gahutu, Gatwa na Gatutsi.
Mu mitekerereze ya Mbangurunuka, ikimenyetso cya nyuma cyerekana ko Abatutsi ari ubwoko bwatowe n’Imana ni uko bakorewe itsembabwoko kimwe n’Abayahudi. Mu bujiji bwe ntabona ko nk’uko twakomeje kubivuga, we n’abatekereza nka we ari bo bameze nk’Abanazi, naho Abahutu akaba ari bo bameze nk’Abayahudi kubera ko ari bo, kuva kera na kare, baboneye ishyano ku bwoko bwiyita ko bwatowe. None se yigeze yumva Abayahudi bigamba ko bishe Abadage batarobanuye kandi bakaba bazakomeza kubica ? Nyamara we arigamba ko yagize uruhare rukomeye mu itsembabwoko ryakorewe Abahutu neza neza nk’uko Abanazi bo mu bwoko bw’Abariye bishe Abayahudi. None se yigeze yumva ko Abadage bose, abapfuye, abariho n’abazavuka bashyizweho icyasha ku gahanga ngo ni abicanyi ? Nyamara Abahutu bo bashyizweho icyo cyasha nk’uko Abayahudi bari baragishyizweho, n’ubu hakaba hari abakibanga nk’uko Mbangurunuka n’abatekereza nka we banga Abahutu.
Igihe cyose hari abantu bibwiye ko ubwoko bwabo buruta ubw’abandi, iyo ngengabitekerezo yatumye bakora amahano atavugwa. Ngabo Abazungu n’Abarabu bagira Abirabura abacakara, bakajya babacuruza nk’abacuruza amatungo. Ngabo Abariye n’Abanazi barikoroza mu ntambara ya 2 y’isi yose. Ngabo Abaserbe (Milozevici, Karazici, Muladici…) mu cyahoze ari Yugoslaviya . Ngizo ingaruka z’umugani w’ibimanuka mu mateka y’u Rwanda. Ngaho mu w’1972 mu Burundi Abatutsi barica Abahutu bakabakaba ibihumbi 300. Ngiyo imwe mu mpamvu Uburasirazuba bwo hagati buhora mu ntambara zidashira.
Abanyarwanda ntituzemera ko ingengabitekerezo kazarusenya y’ubwoko bwatowe Mbangurunuka n’abatekereza nka we bazikuye yongera kudukururira akaga.
Musemakweri J.D.


text:
ISOMO RYA MBERE: Ezekiyeli 33, 7-9
________________
Uhoraho ambwira iri jambo ati 7«Nawe rero mwana w’umuntu, nagushyiriyeho kuburira umuryango wa Israheli. Igihe uzaba wumvise ijambo rivuye mu kanwa kanjye, ujye ubaburira mu kigwi cyanjye. 8Ndamutse mbwiye umugome nti “Wa mugome we, ugiye gupfa”, naho wowe ntumuburire ngo ahindure imyifatire ye, uwo mugome azapfa azize ikosa rye, kandi ni wowe nzaryoza amaraso ye. 9Ariko nuramuka umuburiye ntazibukire imyifatire ye mibi ngo ahinduke, uwo mugome azapfa azize icyaha cye, naho wowe uzaba ukijije ubugingo bwawe.»
Iryo ni Ijambo ry’Imana
ZABURI 95 (94),1-2, 6-7b, 7d-8a.9
_______________
Inyik/ Uyu munsi ntitugundirize umutima wacu, ahubwo dutege amatwi ijwi ry’Uhoraho.
Nimuze tuvugirize impundu Uhoraho,
turirimbe Urutare rudukiza
tumuhinguke imbere tumurata,
tumuririmbire ibisingizo.
Nimwinjire duhine umugongo twuname,
dutere ivi imbere y’Uhoraho waturemye.
Kuko ari we Imana yacu,
naho twe tukaba imbaga yo mu rwuri rwe.
Iyaba uyu munsi mwakundaga mukumva ijwi rye !
Ntimugundirize umutima wanyu nko mu butayu,
aho abasekuruza banyu banyinjaga,
aho bangeragerezaga n’ubwo bari barabonye ibikorwa byanjye.
ISOMO RYA KABIRI: Abanyaroma 13, 8-10
_________________
Bavandimwe, 8ntihakagire uwo mubamo umwenda atari uwo gukundana. Kuko ukunda undi aba yujuje amategeko. 9Kuko kuvuga ngo «Ntuzasambane, ntuzice, ntuzibe, ntuzararikire ikibi» kimwe n’andi mategeko, yose akubiye muri iri jambo ngo «Uzakunde mugenzi wawe nkawe ubwawe.» 10Ukunda ntiyagirira mugenzi we inabi. Urukundo rero ni rwo rubumbye amategeko.
Iryo ni Ijambo ry’Imana
IVANJILI: Matayo 18, 15-20
_____________
Muri icyo gihe, Yezu abwira abigishwa be ati 15«Umuvandimwe wawe naramuka acumuye, umusange maze umuhane mwiherereye. Nakumva uzaba ukijije uwo muvandimwe. 16Natakumva uzashake umuntu umwe cyangwa babiri, kugira ngo ibyo bikiranurwe n’abagabo babiri ucyangwa batatu. 17Niyanga kumva abo ngabo ubibwire ikoraniro. Niyanga kumva ikoraniro, abe akubereye nk’umunyamahanga n’umusoresha. 18Ndababwira ukuri : ibyo muzaba mwaboshye mu nsi byose bizabohwa no mu ijuru ; n’ibyo muzaba mwabohoye mu nsi bizabohorwa no mu ijuru. 19Byongeye kandi ndababwira ukuri : niba babiri muri mwe ku isi bashyize hamwe ngo bagire icyo basaba, bazagihabwa na Data uri mu ijuru. 20Koko iyo babiri cyangwa batatu bateraniye hamwe mu izina ryanjye, mba ndi aho hagati yabo.»
Iyo ni Ivanjili Ntagatifu


text:
Umuntu ntabasha kubaho adafite izindi mbaraga yiringira kugira ngo zimugeze kubyo atabasha : Niyo mpamvu amoko atari amwe yo mu bihugu bitari bimwe usanga bafite izindi mbaraga biringira kandi bizera ko zibafasha kugera ku bidasanzwe.
Kw’isi hose igihugu cya Isirayeli nicyo cyagaragaye gifite Imana isumba izindi mana. Igitabo cyitwa Bibiriya kitwereka amateka y’Imana yitwa Uwiteka kandi kikanatwereka ububasha Uwiteka afite. Bibiriya itwereka ukuntu Uwiteka ariwe waremye ijuru n’isi na ndetse niwe waremye umuntu. Ibihugu bitandukanye byizera Imana ya Isirayeli ariyo Uwiteka ibindi byanze Uwiteka byifitiye ibindi byizera nk’imana.
Twebwe rero tuvuga Uwiteka niyo Mana twizera. Kuko ariyo Mana y’ ukuri. Impamvu rero tuvuga ku gihugu cya Isirayeli nuko dufite Imana ya Isirayeli: nayo ubwayo yivuga ko ari Imana ya Isirayeli.(Kuva 4: 22)
Tugiye rero kuzarebera hamwe iki gihugu ni ikihe? Imana yakivuzeho iki? Mbese giteye gite?
Iyo usomye Bibiriya ubona Imana imaze kurema umuntu yaramuhaye aho kuba. Kubana nawe yarabyifuje ariko satani abicamo. Iyo usomye uko Imana yagiye igoragoza umubano wayo n’umuntu usanga harageraga igihe ikabarimbura. Urugero ni mu gihe cya Nowa ndetse no mu gihe cya Roti ( Itang. 7:23, Itang.19:24)
Igihe cyarageze Imana ihitamo kurobanura umugabo witwa ABURAHAMU imuvanye muri Uri y’abakaludaya imujyana ahantu yamubwiye ko izamwereka.( Itang. 12:1) Agezeyo yamubwiye ko ihamuhaye n’urubyaro rwe kugeza imyaka ibihumbi. Aho niho habyaye kiriya gihugu cyitwa Isirayeli. Ikihagaragaza ni ingabano z’inzuzi Imana yamubwiye ( Itang.15:18) Uyu mugabo Aburahamu Imana yari yamukundiye ko yanze kwizera ibigirwamana ahubwo akayizera.
Reka turebe uko bibiriya ibivuga.
Itangiriro 17:8 “ Kandi wowe n’urubyaro rwawe ruzakurikiraho, nzabaha igihugu cy’ubusuhuke bwawe, igihugu cy’I Kanani cyose kuba gakondo y’iteka nanjye nzaba Imana yabo.”
Itangiriro13:15:” Igihugu cyose ubonye ni wowe nzagiha n’urubyaro rwawe iteka ryose.”
Imana yakomeje kuganiriza abakomoka kuri Aburahamu. Dore uko yabwiye Yakobo:
Itangiriro35:12 “Kandi igihugu nahaye Aburahamu na Isaka nzakiguha nawe, n’urubyaro rwawe ruzakurikiraho nzarugiha”
Mu gihe bari mu buretwa muri Egiputa Imana yakomeje isezerano iteganya kubasubiza igihugu cyabo:
Kuva 6:4 Kandi nakomeje isezerano ryanjye nabo, ko nzabaha igihugu cy’I Kanani, igihugu cy’ubusuhuke bwabo basuhukiyemo (aha nukwibuka ko Aburahamu yaje ari umusuhuke avuye muri Uri y’abakaludaya)
Kuva 13:5 Kandi Uwiteka nakujyana mu gihugu cy’Abanyakanani, n’Abaheti, n’Abamori, n’Abahivi n’Abayebusi icyo yarahiriye ba sekuruza bawe ko azakiguha, igihugu cy’amata n’ubuki,….”
Abalewi 25: 38 Ndi Uwiteka Imana yanyu, yabakuriye mu gihugu cya Egiputa kubaha igihugu cy’I Kanani, nkababera Imana.
Uwiteka kandi yagaragaje ko I Yerusalemu ari umurwa yihitiyemo ko umubera ubuturo.
Bibiriya ibivugaho iki?
Zaburi 132: 13 Kuko Uwiteka yatoranije Siyoni, yahashakiye kuba ubuturo bwe. (Siyoni ni umusozi uri I Yerusalemu niwo Salomo yubatseho urusengero)
Yesaya 33:20 “…amaso yawe azareba I Yerusalemu usange ari ubuturo bw’amahoro n’ihema ritazasimburwa,…”
2 Abami 21:4 Yubaka ibicaniro mu nzu y’Uwiteka yari yaravuzeho ati: “ I Yerusalemu niho nzashyira izina ryanjye.”
Imana yohereje umwana wayo Yesu avukira ahantu hitwa I Beterehemu mu muryango wa Yuda. Ni mu gihugu cya Isirayeli. (Yesaya 11:1, Mika 5:1, Matayo 2:6)
Ubwami bw’ imyaka igihumbi bw’umwana w’Imana buzagira icyicaro I Yerusalemu (Ibyahishuwe 14:1-4)
Muri make ngibyo ibituma byaba byiza kumenya iki gihugu. Kumenya amateka yacyo nuko giteye. Icyo nicyo gituma dushaka kumenya byimbitse iby’ icyo gihugu.
Tuzakomeza tuvuga ku bice bitandukanye by’icyo gihugu bizadufasha kumenya neza Imana ya Isirayeli.
Umwanditsi
[email protected]


text:
Zaburi
Zaburi ya Dawidi.
27 Yehova ni urumuri rwanjye+ n’agakiza kanjye.+
Nzatinya nde?+
Yehova ni igihome gikingira ubuzima bwanjye.+
Ni nde uzantera ubwoba?+
Barasitaye baragwa.+
3 Nubwo umutwe w’ingabo wangotesha amahema,+
Umutima wanjye ntuzashya ubwoba.+
Nubwo nahura n’intambara,+
Na bwo nzakomeza kumwiringira.+
Ni uko natura mu nzu ya Yehova iminsi yose yo kubaho kwanjye,+
Nkareba ubwiza bwa Yehova,+
Kandi nkitegereza urusengero rwe nishimye.+
Azanshyira ku rutare rurerure.+
6 Umutwe wanjye uzaba hejuru y’abanzi banjye bose bangose;+
Nzatamba ibitambo mu ihema rye ndangurura ijwi ry’ibyishimo.+
Nzaririmbira Yehova mucurangire.+
8 Umutima wanjye wavuze iby’itegeko watanze, rigira riti “nimushake mu maso hanjye.”+
Yehova, nzashaka mu maso hawe.+
9 Ntumpishe mu maso hawe.+
Nturakarire umugaragu wawe ngo umwirukane,+
Ahubwo untabare.+
Mana y’agakiza kanjye, ntundeke kandi ntuntererane.+
12 Ntumpane mu maboko y’abanzi banjye ngo bangenze uko bashaka,+
Kuko hari abahagurukiye kunshinja ibinyoma,+
Hakaba n’unsukaho amagambo y’urugomo.+
13 Iyo nza kuba ntarizeye ko nzabonera ineza ya Yehova mu gihugu cy’abazima,+ nari kuba uwa nde?


text:
Agatsiko k’Abasajya kakoze uko gashoboye ngo umugi wa Gitarama uteshwe agaciro ! Gitarama irazira ko benshi mu ntwari zatsinze ingoma ya Cyami na gihake zakomokaga i Gitarama.
Ubugome bukabije ingoma y’umunyagitugu Jenerali Paul Kagame ikomeje gukorera Abanyarwanda ntibukwiriye gukomeza kwihanganirwa. Bamaze kubona ko uko iminsi ihita indi igataha, ari ko umwicanyi Kagame n’inkoramaraso ze barushaho gukaza umurego mu gukorera rubanda ibikorwa by’ubugome ndengakamere birimo kubica, kubafunga, kubambura ibyabo, kubasaba amaturo n’imisanzu bidateganywa n’amategeko, ivangura rikabije mu mirimo no mu mashuri, iterabwoba n’ibindi. Kuri uyu wa gatandatu tariki ya 10 Ukuboza, abagize club RDI Gitarama barateranye basanga abanyarwanda, by’umwihariko impirimbanyi za RDI badashobora gukomeza kurebera ibi bikorwa bibi by’ingoma mpotozi maze biyemeza kuba moteri n’ifumba ya Revolisiyo mu Rwanda.
Abaturage barambiwe igitugu
Nk’uko bimaze iminsi bigaragara, hirya no hino mu gihugu abaturage bakomeje kugaragaza ko bababaye kandi ko bafite inyota ya Revolisiyo. Ibi kandi biragenda birushaho gufata indi ntera uko bwije n’uko bukeye. Mu minsi mike ishize abaturage b’i Gitarama barangajwe imbere n’urubyiruko rw’abanyonzi barahagurutse bakora imyigaragambyo, bamagana kumugaragaro akarengane bakomeje gukorerwa n’abambari b’ingoma y’igitugu iyobowe n’agatsiko k’Abasajya. Na none mu byumweru bike bishize urubyiruko rw’ i Kayonza (Kibungo) rwarahagurutse rwerekana ko rutishimiye uburyo amabuye y’agaciro yo ku misozi y’iwabo yigaruriwe n’agatsiko k’Abasajya, naho bo bagakomeza gutindahazwa. Mu mezi make ashize, abaturage b’i Gitarama ahitwa i Shyogwe barahagurutse bagaragaza ku mugaragaro ko batishimiye politike y’ingoma ngome ibabuza gukura ibumba mu mirima yabo no kubumba amatafari n’amategura. Ingero ni nyinshi cyane.
Ikibabaje ni uko uko ibi bikorwa by’abaturage byo kwereka ubutegetsi bw’igitugu ko batishimiye uburyo bayobowe uko bibaye, aho kugira ngo ubutegetsi bukosore ibyo bunengwa na rubanda, ahubwo bubashyira ku ngoyi, bukabafunga, bukabakubita mbese bukabakorera iyicwarubozo n’ibindi bikorwa by’iterabwoba.
Igihe kirageze tukishyira hamwe tugasezerera ingoyi
Nyuma yo kugenda mu baturage baganira na bo, bumva ibyifuzo byabo ku miyoborere y’igihugu n’uburyo babayeho kandi banabakangurira gukora Revolisiyo mu mahoro, abagize club RDI Gitarama basanga igihe kigeze Abanyarwanda tugahagurukira icyarimwe tukigobotora ingoma mpotozi y’agatsiko k’Abasajya kagaruye ubukoroni n’uburetwa muri bene Kanyarwanda. Nk’uko bigaragara, ntibigishidikanywaho ko ibihumbi n’ibihumbagiza by’Abanyarwanda biteguye kujya mu mihanda guhirika ingoma y’abicanyi. Ahubwo ubu igikenewe ni uburyo abazakora revolisiyo bazayoborwa ( birasaba aba leaders b’abahanga).
Abagize club RDI Gitarama biyemeje kurushaho gukangurira rubanda kumva ko ari bo bagomba guhaguruka bakabohoza urwababyaye, ko nta wundi mucunguzi bategereje utari uzabaturukamo bo ubwabo. Kubera akababaro gakabije Abanyarwanda babayemo, Impirimbanyi za RDI i Gitarama zisanga uyu mwaka uje wa 2012 utakagombye kongera gusiga Abanyarwanda babohewe ku ngoyi y’ingoma y’abicanyi. Ni muri urwo rwego club RDI Gitarama itangaje kumugaragaro ko ishyigikiye yivuye inyuma igitekerezo cyo gushyiraho urwego ruvugira rubanda “ CRTN ( Comité Rwandais de Transition Nationale)”. Club RDI Gitarama irasaba abanyapolitike bose bashaka ko ibintu bihinduka, abaharanira uburenganzira bwa Muntu, n’abandi, gushyigikira iki gitekerezo kandi bakitabira gahunda zo gushyiraho uru rwego .
Club RDI Gitarama iboneyeho umwanya wo gusaba ko hashyirwa imbaraga mu gusaba ko abicanyi bari ku butegetsi mu Rwanda bashyikirizwa ubutabera bakaryozwa ubugome bakoreye inyoko muntu nk’uko bigaragazwa n’icyegeranyo cya ONU cyiswe Mapping Report. Irasaba kandi ko hashyirwa imbaraga nyinshi mu gusaba ko ibyavuye mu iperereza ryakozwe n’abacamanza b’abafaransa ku ihanurwa ry’indege ya perezida Yuvenali Habyarimana byashyirwa ahagaragara maze abagize uruhare muri icyo gikorwa cy’iterabwoba bagashyikirizwa inkiko mpuzamahanga.
Umwanzuro
Bamaze kubona ko mu Rwanda akarengane gakorerwa abaturage gakabije kandi kakaba karushaho kwiyongera.
Bamaze kubona ko nta wundi uzakura Abanyarwanda ku ngoyi y’igitugu uretse bo ubwabo.
Bamaze kubona ko benshi mu Banyarwanda bifuza kandi biteguye guhaguruka bagakora Revolisiyo.
Abagize club RDI Gitarama biyemeje kurushaho gukora ubukangurambaga (sensibilisation) no gushishikariza rubanda guhagurukira rimwe bakigobototra ingoma y’abicanyi.
Biyemeje gukomeza kwishakamo abazayobora Revolisiyo no kurushaho gutekereza ku buryo yazakorwa.
Bihaye gahunda yo gukora ibishoboka byose bakarwana inkundura umwaka wa 2012 ntuzasige Abanyarwanda ku ngoyi nk’iyo bariho ubu ngubu.
Kubera ko kubigeraho bisaba ubufatanye no gushyira hamwe, barasaba Abanyarwanda bose kwitandukanya n’agatsiko k’Abasajya kababoshye, ahubwo buri wese agatanga umusanzu we aharanira kandi ashyigikira abashaka ko Abanyarwanda bakwigobotora ingoma ngome y’inkoramaraso.
Mwese mwese, tubifurije Noheri nziza n’umwaka mushya muhire wa 2012; uzabe umwaka w’amahoro n’ubwigenge nyakuri ku Banyarwanda.
Mahoro Pacis
Umuyobozi wa club RDI Gitarama
mahirwe (Wednesday, 14 December 2011 21:22)
kuri agahomamunwa ufite amakuru atari yo Bagosora yahinduriwe igihano, donc aho kuba icya burundu, yakatiwe imyaka 35, bazakuramo iyo amazemo, hanyuma nayirangiza arekurwe!
agahomamunwa !!!!!!!!!!! (Wednesday, 14 December 2011 20:54)
Genocide yakorewe abatutsi ni icyuka :
Bagosora « le cerveau du genocide tutsi « yarekuwe :yagizwe umwere !!!!!!!!!!!!!!!!!!!!!!!!!!
AYIWEWE ?AYINYAAAAAAA § Génocide y’abatutsi ngo bishwe ngobazira ukobavutse ni impimbano ?????Rahira ko niba yaranabaye ko atari Kagame wayiteguye akanayishyira mubikorwa ????????????????Imana ihora ihoze .
ngezahaga cyprien (Wednesday, 14 December 2011 18:53)
Kuberako kariya gatsiko kaminuje mu buhanga bwo kwica,jye ndasanga hashyirwa imbere uburyo bwo kuzarinda abaleaders bacu ;kuko igikorwa cya mbere kazakora ni ukubahiga ngo kabahotore.Umuti natanga rero ni ugushaka code yazajya ikoreshwa bityo buri mu leader akagira code ye ku buryo atazamenyekana mbere yuko révolution irangiye na kariya gatsiko k’abasajya b’abicanyi kamaze gukanirwa urugakwiye.Naho révolution yo dore uko mbona yakorwa:Kumvikana ku munsi umwe tuzahurizaho maze umukozi wa leta wese ushyigikiye iyi révolution agahagarika akazi;umucuruzi nawe agafunga amangazini ye,umwarimu by’umwihariko akareka akazi kugirango n’urubyiruko rubone umwanya wo kwigaragambya ariko mu amahoro nta rugomo, umuhinzi mworozi nawe agahagarika kujyana umusaruro we ku isoko. Ibyo byakorwa mu gihe cy’icyumweru kugirango bihe kariya gatsiko umwanya wo kwegura ku neza.Ni kitwara nabikandi kagafunga cyangwa kakica bamwe ubwo ni urwa Gadafi ruzaba rukurikiyeho.Igihe cy’ubwoba cyararangiye,igihe cy’ibinyoma Bya Fpr gikwiye kurangira,igihe cyo gufunguza inzirakarengane kirageze, igihe cyo guhumuriza impunzi zigataha kirageze, igihe cyo kuzirikana inzirakarengane zose zo muri 1994 kugeza n’ubu kirageze, igihe cyo kuruhuka imibabaro yose abanyarwanda batewe na Fpr kirageze!Munyarwanda wese ukunda u Rwanda by’ukuri,shyiraho akawe.


text:
Abakobwa cyangwa abagore, bagira ibintu bashobora kukubwizaho ukuri n'ibindi biba ari nk'ihame kuguhisha cyangwa se kukubeshya ahanini bagambiriye kutamena ibanga kubiberekeyeho.
Dore bimwe mu bibazo badapfa kukubwiza ukuri nuramuka ubibabajijeho.
1.Birinda bikomeye guhishurira abakunzi babo ibyiyumviro nyakuri
Umukobwa cyangwa se umuntu w'igitsina gore ntakunze kugaragaza uko yiyumva nyakuri iyo ari kumwe n'umukunzi we.
Mu gihe umukobwa ari mu rukundo akora buri kimwe ngo arinde umusore bakundana, ku buryo icyo amusabye cyose akimuha iyo agifite.
Abahanga bavuga ko hafi y'abantu bose b'igitsina gore bagerageza kwihagararaho ku byiyumviro byabo ku buryo umusore/umugabo bakundana adashobora kumenya ibyiyumviro bye afite muri ako kanya bari kumwe, kuko ngo n'iyo umusore amusabye ko baryamana n'iyo yaba yabishatse mbere ye we ntabyemera ku munwa ahubwo abihakana nyamara ku mutima we atari uko bimeze.
Ibi ubibwirwa nuko iyo umusore ahatirije amwemerera ndetse akanamushimira ko yamushimishije akamuhariza ibyiyumviro.
2.Wakundanye n'abasore bangahe?
Iki kibazo na cyo gikunze kugarukwaho hagati y'abakundana gusa abashakashatsi bagaragaza ko ari bacye babwizanya ukuri kuri iyi ngingo.
Nubwo ngo iki kibazo cyo abakobwa bagihuriyeho n'abasore, ngo abakobwa bo babigira ibanga rikomeye ugereranyije n'abasore kuko ngo hari n'ubwo umusaba urukundo akarukwima iyo umweretse ko uzi ko hari umusore bakundanye mbere.
Igituma abakobwa bakora ibi, ngo ni uko baba badashaka ko umusore bakundana agirana ibiganiro n'abasore yigeze gukundana na bo kuko aba atekereza ko bamubwira ibibi kuri we ugasanga aramwanze.
3.Ufite imyaka ingahe?
Abasore benshi uzasanga bakunze kubaza iki kibazo abakobwa, gusa ni bacye babasha guhabwa igisubizo kandi n'ababasha kukibona abenshi ntibababwizwa ukuri.
Ibi abahanga bavuga ko ahanini impamvu itera abakobwa gutsimbarara ku mubare w'imyaka yabo ngo ni uko iyo bayivuze rimwe na rimwe batakaza inshuti, yewe ngo bikaba byanabaviramo kubura abagabo (Kugumirwa).
Gusa iyo ukomeje kubimuhatira, byo kukwikiza akubeshya imyaka ye. Ahanini abakobwa bakunze kubeshya imyaka ni ba bandi bagejeje mu myaka ya za 30 y'amavuko kuko baba bumva nibayivuga nta musore uzabemera.
Source : https://yegob.rw/nubaza-ibi-bibazo-umukobwa-ntazapfa-kuguha-ibisubizo-byukuri/


text:
ABAKURAMBERE N’ABAHANUZI
IGICE CYA 7 - UMWUZURE
Iki gice gishingiye mu Itangiriro 6, 7.
Mu minsi ya Nowa isi yagize umuvumo ukubye inshuro ebyiri; uwo muvumo ukaba waraturutse ku gucumura kwa Adamu no ku cyaha cyo kwica cyakozwe na Kayini. Ariko kandi ibyo ntibyahinduye isi cyane. Nubwo hari ibyagaragazaga kubora, isi yari igifite uburumbuke kandi ikirangwa n’ubwiza Imana yayitatse nk’impano y’ubuntu bwayo. Imisozi yari ikiriho ibiti byiza by’inganzamarumbo bihunzeho imbuto nziza. Ibibaya bigari bimeze nk’ubusitani byari bifite ubwatsi bwiza, kandi hatamaga impumuro y’uburabyo bw’amoko yose. Amatunda yeraga ku isi yari anyuranye kandi ntiyagiraga ingano. Nta giti kiriho ubu kinganya cyangwa kiri hafi yo kunganya n’ibyo icyo gihe umubyimba, ubwiza cyangwa kugororoka; imbaho zabyo zari nziza kuko zakomokaga mu ngemwe zatoranyijwe, kandi zikomeye cyane nk’ibuye, zinaramba. Izahabu, n’ifeza, n’andi mabuye y’agaciro byari byinshi cyane. AA 52.1
N’abantu kandi bari bagifite imbaraga n’ibigango nk’iby’abakurambere babo. Nyamara amasekuruza make yarahise uhereye igihe Adamu yaririye ku giti cyajyaga gutuma barama; kandi kubaho k’umuntu kwari kugipimirwa mu binyejana. Iyo abo bantu bari bafite ubuzima burama igihe kirekire, mu mbaraga zabo zo kugira imigambi no kuyishyira mu bikorwa, birundurira mu murimo w’Imana, baba baratumye izina ry’Umuremyi wabo risingizwa ku isi, maze bakuzuza umugambi w’uwabahaye ubugingo. Nyamara bananiwe kubikora. Hariho ibihangange byinshi, abantu b’igihagararo n’ibigango, ibirangirire mu bwenge, inararibonye mu gukora imirimo yuzuye ubuhanga kandi y’agatangaza; nyamara ikidodo cyo kuba barirunduriye mu gukiranirwa cyagabanyije ubumenyi n’ubwenge bwabo. AA 52.2
Imana yari yarahaye abantu babayeho mbere y’Umwuzure impano nyinshi kandi z’igiciro; ariko bazikoresheje bishyira hejuru ubwabo, maze zibahindukira umuvumo kuko ari zo barangamiye aho guhanga amaso Uwazitanze. Bagiraga umwete wo kubaka amazu meza bakoresheje zahabu, ifeza n’andi mabuye y’igiciro, bakihatira kurushanwa kurimbisha aho batuye bifashishije ubuhanga bwabo mu bukorikori. Bashakaga gusa kunezeza irari ry’ubwibone bw’imitima yabo, maze bahugira mu binezeza no mu gukora ibibi. Kuko bari batacyifuza kugira Imana mu bitekerezo byabo, ntibyatinda, batangira guhakana ko ibaho. Basengaga ibyaremwe mu mwanya w’Imana yabiremye. Barataga ubwenge bwa kimuntu, bakaramya imirimo y’intoke zabo, maze bakigisha n’abana babo gupfukamira ibigirwamana. AA 52.3
Bashinze ibicaniro by’ibigirwamana byabo mu mirima no munsi y’ibiti by’intohera byari mu busitani. Ibiti by’amoko yose byari bibabereye igicucu iminsi yose, babyeguriye kuramya imana z’impimbano. Muri ibyo biti harimo ubusitani bwiza , burimo utuyira tureture kandi duhuhamo akayaga, ibiti byari bifite imbuto z’ubwoko bwose, kandi bitatseho ibishushanyo n’ibindi byose bishobora gukururira intekerezo cyangwa kureshya abantu , maze rikabayobora ku kuramya ibigirwamana. AA 52.4
Abantu bimuye Imana mu bwenge bwabo, maze baramya ibishushanyo biremeye; hanyuma ku iherezo, barushaho guhinduka inkozi z’ibibi. Umunyezaburi yerekana uburyo kuramya ibishushanyo bigira ingaruka, agize ati “Ababirema bazahwana na byo, n’ubyiringira wese. ” Zaburi 115:8. Ni itegeko rigenga ubwenge bw’umuntu ko iyo twitegereje duhinduka. Umuntu ntazigera amenya ukuri ku giti cye, ngo yitunganye kandi yiboneze we ubwe. Niba intekerezo zitazamuwe ngo zirenge urugero rwa kimuntu, niba zitazamuwe no kwizera mu rwego rwo gusobanukirwa ubwenge n’urukundo bitarondoreka, umuntu azahora arushaho guhenebera. Abaramya ibigirwamana bagerageza kubiha imico n’ingeso by’umuntu, maze urugero rw’imicombonera y’izo mana rukamera nk’urwo umunyabyaha. Ku iherezo, biteshwa agaciro. “Uwiteka abonye ko ingeso z’abantu zari mbi cyane mu isi, kandi ko kwibwira kose imitima yabo itekereza ari kubi gusa iteka ryose.... Kandi isi yari yononekaye mu maso y’Imana; yuzuye urugomo.” Imana yari yahaye abantu amategeko yayo ngo ababere umushorera mu mibereho yabo, nyamara barayishe, kandi ibyaha byose byakozwe kubera iyo mpamvu. Abantu bakoraga ubugome ku mugararago nta gutinya, ubutabera bwaribatirwaga hasi nk’umukungugu, maze imiborogo y’abarenganaga igera mu ijuru. AA 53.1
Ubuharike nibwo bwari bugitangira, n’ubwo bwari bunyuranyije n’umugambi w’Imana. Uwiteka yahaye Adamu umufasha umwe, kandi imwereka gahunda. Ariko nyuma yo gucumura, abantu bahisemo gukurikiza irari ryabo ry’icyaha; maze ku iherezo ubwicanyi n’ubugome birushaho kwiyongera. Haba ibyerekeye gushyingiranwa, haba n’uburenganzira ku mutungo, nta na kimwe cyubahirijwe. Uwifuzaga umugore cyangwa ubutunzi bwa mugenzi we, yabitwaraga ku ngufu, maze abantu biroha mu bikorwa by’urugomo. Bashimishwaga no gutsembaho ubugingo bw’inyamaswa; maze kubwo kurya inyama bahinduka abicanyi ruharwa n’inkoramaraso, kugeza ubwo ubugingo bw’umuntu busigara ntacyo bubabwiye. AA 53.2
Isi nibwo yari ikiremwa; ariko gukiranirwa kwari kumaze gukabya hose ku buryo Imana yari itagishoboye kubyihanganira; maze iravuga iti, “Nzarimbura abantu naremye, mbatsembe mu isi.” Imana yavuze ko Umwuka Wera atazakomeza kuruhanya n’abanyabyaha. Niba bataretse kwandurisha isi n’ubutunzi bwayo ibyaha byabo, izabakura mu biremwa byayo; izarimbura ibintu yari yabahaye ngo bibabere umugisha; izamaraho inyamaswa n’ibimera byatungaga abantu bakarengwa, kandi isi yari nziza izayihindura umusaka. AA 53.3
Muri icyo gihe isi yari ikomeje kwangirika, Metusela, Nowa, n’abandi benshi baharaniye gukomeza kumenya Imana nyakuri kandi bakagendera kure ibibi. Imyaka ijana na makumyabiri mbere y’Umwuzure, Uwiteka yohereje marayika kumenyesha Nowa umugambi we maze amutegeka kubaka inkuge. N’igihe yubakaga inkuge yagombaga kubwiriza abantu ababwira ko Imana izateza Umwuzure ku isi urimbure inkozi z’ibibi. Abajyaga kwizera ubwo butumwa, bakitegura bihana kandi bagahindura imibereho yabo, bajyaga kuzababarirwa kandi bagakizwa. Henoki yigishije abana be ibyo Imana yamweretse byerekeye Umwuzure, kandi Metusela n’abahungu be, bashoboye kumva ubutumwa Nowa yabwirizaga, bamufasha kubaka inkuge. AA 53.4
Imana yahaye Nowa ingero zose n’amabwiriza agendanye no kubaka inkuge mu buryo bwihariye. Ubwenge bw’umuntu ntibwashoboraga gutegura ikintu cy’imbaraga kandi kizaramba nk’icyo. Imana ni yo yakoze igishushanyo mbonera, hanyuma Nowa aba uwo kugishyira mu bikorwa. Yari yubatswe nk’ubwato, kugira ngo ishobore kureremba hejuru y’amazi, ku rundi ruhande yajyaga gusa n’inzu. Yari ifite ibyumba bitatu bigerekeranye, n’umuryango umwe gusa ku ruhande. Umucyo waturukaga hejuru, kandi ibyumba bitandukanye byari byubatswe ku buryo byose byamurikirwaga. Ibikoresho byari byubatse inkuge byari amasipure cyangwa ibiti byitwa goferu, byashoboraga kumara imyaka amagana n’amagana bitamunzwe. Kubaka icyo kintu kinini cyane ntibyihutaga. Urebye umubyimba w’ibiti n’ubwoko bwabyo, icyo gihe gutunganya urubaho wari umurimo ukomeye cyane ugereranyije n’ubu. Ubushobozi bw’umuntu bwose bwarakoreshejwe kugira ngo uwo murimo utungane, nyamara iyo nkuge ubwayo ntiyajyaga kwibuza kwangizwa n’Umwuzure wendaga kuba ku isi. Imana ubwayo ni yo yashoboraga kurinda abagaragu bayo umuraba ntugire icyo ubatwara . AA 54.1
“Kwizera ni ko kwatumye Nowa atinya Imana, amaze kuburirwa na yo iby’ibitaraboneka, akabaza inkuge yo gukiza abo mu nzu ye, ni yo yacishije iteka ry’abari mu isi, aragwa gukiranuka kuzanwa no kwizera. ” Abaheburayo 11:7. AA 54.2
Ubwo Nowa yatangaga ubutumwa bwe bw’imiburo ku b’isi, imirimo ye yahamyaga ubudahemuka bwe. Nuko rero, kwizera kwe kawri gushyitse kandi kwarigaragazaga. Yahaye abantu urugero rwiza rwo kwizera ibyo Imana ivuga nta kuzuyaza. Ubutunzi bwe bwose yabushoye mu kubaka inkuge. Ubwo yatangiraga kubakira ubwo bwato bunini cyane ku butaka, abantu benshi baturutse imihanda yose baje kureba icyo kintu kidasanzwe no kumva amagambo y’ukuri uwo mubwiriza yavugaga. Umusumari wose washyirwaga ku nkuge wagiraga icyo uhamiriza abantu. AA 54.3
Abantu benshi babanje gusa n’aho bakiriye ubwo butumwa bw’imiburo, ibiri amambu ntibaragahindukira ngo basange Imana kandi bihane by’ ukuri. Ntibashakaga kureka ibyaha byabo. Mu bihe byabanjirije kuza k’Umwuzure, abantu barageragejwe, maze bananirwa kwihanganira icyo kigeragezo. Bamaze gutsindwa bitewe no kutizera kwabo, bisubirira mu nzira zabo za mbere, maze bahinyura ubwo butumwa bwiza. Bamwe baranyuzwe ndetse bajyaga kwemera uko kubura; ariko harimo benshi babwamaganye ndetse babuhindura urwo amenyo, kuko bari bayobowe n’umwuka umwe, bituma na bo baba nk’abandi, banga irarika ry’imbabazi, maze bidatinze baba bamwe mu bari ku ruhembe rw’abakobanyi kurusha abandi; kuko nta bantu basaya mu byaha cyane ngo bamere nk’ababanza kubona umucyo, nyamara ntibashake kwemezwa n’ Umwuka w’Imana. AA 54.4
Abantu b’icyo gihe siko bose basengaga ibigirwamana. Benshi bahamyaga ko baramya Imana. Bavugaga ko ibishushanyo bisengwa byabo byagereranyaga Ubumana kandi byabafashaga kugira ishusho ibasobanurira Imana. Abo ni bo bari nyambere mu kwanga ubutumwa bwa Nowa. Ubwo bihatiraga kugaragaza Imana binyuze mu bishushanyo n’ibindi bintu, intekerezo zabo ntizongeye kurangamira ugukomera n’imbaraga by’Imana; maze ntibaba bakibona ukwera kw’imico yayo, cyangwa gukiranuka, no kudahinduka kw’ibyo ibasaba. Uko ibyaha byakomezaga kugwira, niko babonaga ko bimwe bitakiri ibyaha, ndetse bagera ubwo bavuga ko amategeko y’Imana nta bushobozi agifite; kandi ko guhana abakora ibyaha binyuranyije n’imico mbonera y’Imana; nuko bahakana bidasubirwaho ko Imana itazacira isi urubanza. Iyo abantu bo muri icyo gihe bumvira amategeko y’Imana, baba barasobanukiwe n’ijwi ryayo ryavugiraga mu mugaragu wayo; nyamara imitima yabo yari ihumishijwe no kwanga umucyo, kugeza ubwo bizera ko ubutumwa bwa Nowa ari ibinyoma. AA 54.5
Ntabwo ari umubare munini cyangwa ubwinshi bw’abantu bwari bubogamiye ku kuri. Isi yari irangariye mu ruhande rw’abanga ubutabera bw’Imana n’amategeko yayo, naho Nowa bakamubona nk’ufite ubwaka. Igihe Satani yashukaga Eva ngo agomere Imana, yaramubwiye ati, ” N’ukuri rwose ntimuzapfa.” Itangiriro 3:4. Abantu bakomeye kandi bagenderaga mu nzira z’isi, abari abanyacyubahiro kandi b’abahanga, baravugaga bati, ” Amagambo ateye ubwoba y’Imana agamije gukura abantu umutima ariko ntabwo izagenzura ko yakurikijwe. Ntidukeneye kuburirwa. Ibyo bintu by’uko Imana izarimbura isi yaremye, kandi ngo inahane n’ibiremwa yiremeye ntibizabaho. Ni amahoro; ntimugire ubwoba. Nowa arakabya cyane.” Abantu bafashe amagambo ya Nowa nk’ubusazi bw’umusaza w’umwaka. Aho kwicisha bugufi ngo begurire Imana imitima yabo, bakomeje kwigomeka no gukora ibibi, nkaho Imana itigeze igira icyo ibabwira ibinyujije mu mugaragu wayo. AA 55.1
Ariko Nowa yahagaze ashikamye nk’igitare mu nkubi y’umuyaga. Hagati y’abantu bamukwenaga kandi bamusuzuguye, Nowa yagaragaje itandukaniro rye na bo aba inyangamugayo kandi agira ubudahemuka butajegajega. Imbaraga yigaragaje mu magambo ye, kuko ryari ijwi ry’Imana ryabwiraga umuntu binyuze mu mugaragu wayo. Isano yari afitanye n’Imana ryamuhaye imbaraga ziturutse mu bushobozi butagira iherezo, mu gihe cy’imyaka ijana na makumyabiri yose, Nowa yakomeje kubwirizanya ukuri abantu b’icyo gihe, yerekeje ku bintu byasaga nk’aho bidashobora kubaho ukurikije ubwenge bwa kimuntu. AA 55.2
Abantu bo mu gihe cya mbere y’Umwuzure batekerezaga ko kuva kera kose, amategeko agenga ibyaremwe yashyizweho kandi adahinduka. Ibihe byasimburanaga uko byagenwe. Guhera icyo gihe, nta mvura yari yarigeze kugwa; isi yajyaga ibobezwa n’igihu cyangwa urume. Imigezi ntiyari yarigeze kurenga inkombe, ahubwo amazi yayo yarindaga agera mu nyanja atamenetse iruhande. Amategeko adahinduka yabuzaga amazi kurenga inkengero. Nyamara abo banyabwenge ntibigeze batekereza ko ukuboko kw’Iyashyizeho amazi yagize iti, “Jya ugarukira hano ntukaharenge, imihengeri yawe ikaze izagarukira aha.”Yobu 38:11. AA 55.3
Ariko igihe cyarahise; babona nta kimenyetso kidasanzwe kigaragaye, maze abantu bajyaga banyuzamo bakagira ubwoba mu mitima yabo batangira kwirara. Bagize ibitekerezo, nk’uko bamwe muri iki gihe bajya batekereza, bivuga ko ibyaremwe biruta Imana yabiremye, kandi ko amategeko abigenga ntakuka, kuko Imana idashobora kuyahindura. Mu gutekereza batyo, ari nako bashishikariza isi yose gufata ubutumwa bwa Nowa nk’ubwaka n’ubushukanyi, bibwira ko iyo ubutumwa bwa Nowa buba ukuri, kamere y’ibyaremwe yagombaga guhindurwa. Berekanye ko basuzuguye imiburo y’Imana ubwo bongeraga kwikorera ibyo bakoraga mbere y’ubutumwa bwa Nowa. Bikomereje ibirori byabo byari bigizwe no guhaza inda zabo gusa; bararyaga kandi baranywaga, barahingaga kandi bakubaka, bakoraga imishinga biteganiriza ahazaza; maze barushaho gushayisha mu bibi; no guhinyura amabwiriza y’Imana, kugira ngo berekane ko badatinya Isumbabyose. Bavugaga ko iyo ibyo Nowa yavugaga biba ukuri, abantu b’ibyamamare nk’abanyabwenge b’ingeri zose, abantu bashishoza, ibihangange - baba barabyumvise bakabisobanukirwa. AA 55.4
Iyo abantu b’icyo gihe cya mbere y’Umwuzure bizera ibyo baburirwaga, maze bakihana imigenzereze yabo mibi, Imana iba yaribujije kubasukaho umujinya wayo, nk’uko yabigenje kuri Niniwe. Ariko kubwo gukomeza kugundira ibyo imitima yabo irarikiye, bagahinyura imiburo umuhanuzi w’Imana yabagezagaho, igikombe cyabo cyaruzuye kubwo gukora ibibi, maze basarura kurimbuka. AA 56.1
Igihe bari barahawe cyo kwisuzuma cyendaga kurangira. Nowa yakurikije amabwiriza yahawe n’Imana akiranutse. Inkuge yari yuzuye nk’uko Uwiteka yari yabitegetse kandi yari ihunitsemo ibyo kurya bizatunga abantu n’inyamaswa. N’uko umugaragu w’Imana arongera ararika abantu inshuro ya nyuma. Afite agahinda katavugwa, yabingingiye gushaka ubuhungiro bukiboneka. Na none bamwima amatwi ahubwo batera hejuru bamukoba. Mu kanya gato, kumukoba birahosha. Inyamaswa z’amoko yose zaturukaga mu misozi no mu mashyamba, zigana ku nkuge kandi zitonze. Urusaku rumeze nk’umuyaga uhuha rwarumvikanaga, inyoni na zo zaturukaga mu kirere hose, kandi umubare wabo wari uzimagije ikirere, kandi muri gahunda nziza, zikinjira mu nkuge nta muvundo. Inyamaswa zubahirije amabwiriza y’Imana, nyamara abantu barayagomera. Ziyobowe n’abamarayika baziranenge “zinjira ebyiri ebyiri, zisanga Nowa mu nkuge,” na zirindwi zirindwi mu zitazira. Isi yose yabirebaga yumiwe kandi ifite ubwoba. Abanyabwenge barahamagawe kugira ngo babisobanure ariko ntibabishobora. Byari amayobera badashobora gusobanukirwa. Abantu bari binangiye imitima banze umucyo, ku buryo n’ibyabaye byabagizeho ingaruka z’akanya gato. Igihe ubwo bwoko bwari bugiye kurimbuka bwabonaga izuba ryo gukiranuka rirashe, kandi isi imeze nk’uko Edeni yari nziza, bikuyemo ubwoba, mu rwego rwo kwirema agatima, maze bikomereza imirimo yabo y’urugomo, bituma bibyukiriza uburakari bw’Imana hakiri kare. AA 56.2
Imana ibwira Nowa iti, ” Injirana mu nkuge n’abo mu nzu yawe mwese; kuko ari wowe nabonye ukiranuka mu maso yanjye muri iki gihe.” Abantu banze imiburo ya Nowa, nyamara, imyitwarire ye n’urugero rwiza yatangaga byahesheje imigisha umuryango. Nk’ingororano y’ubudahemuka n’ubunyangamugayo bye, Imana yamukizanyije n’abo mu muryango we bose. Mbega ubudahemuka bw’umubyeyi w’umunyamurava! AA 56.3
Imbabazi zari zimaze gukurwa ku bwoko bwacumuye. Inyamaswa zo mu gasozi n’ibiguruka byo mu kirere byari byamaze kugera mu buhungiro. Nowa n’abo inzu ye bari mu nkuge, “maze Uwiteka aramukingirana.” Umucyo urabagirana cyane warigararaje, igicu cy’ikuzo kimeze nk’umurabyo kimanuka mu ijuru, maze kibambika ku muryango w’inkuge. Urugi runini cyane, rutashohoraga gukingwa n’abari imbere, rukingwa buhoro buhoro n’amaboko atagaragara. Nowa yakingiraniwe imbere, naho abanze imbabazi z’Imana bakingiranirwa hanze. Ikimenyetso cy’Ijuru cyari kuri urwo rugi; Imana yari yarukinze, kandi Imana yonyine niyo yashoboraga kurukingura. Na none Kristo narangiza umurimo wo kuburanira abanyabyaha mbere yuko aza ku bicu byo mu ijuru, urugi rw’imbabazi ruzakingwa. Imbabazi z’Imana zizaba zikuwe ku bakiranirwa, na Satani azaba amaze kwigarurira rwose abazaba baranze imbabazi. Bazagerageza kurimbura abantu b’Imana; ariko nk’uko Nowa yari arindiwe mu nkuge ntacyo ashobora kuba, n’abakiranutsi bazaba barinzwe n’imbaraga y’Imana. AA 57.1
Iminsi irindwi Nowa n’umuryango we bamaze mu nkuge, nta kimenyetso cyagaragaye cy’Umwuzure wari ugiye gutera. Muri icyo gihe kwizera kwabo kwarageragejwe. Cyari igihe cyo kunesha ku bari basigaye hanze. Uko gutinda kwabaye igihamya cy’ibyo bizeraga ko ubutumwa bwa Nowa ari ibinyoma, ko nta mwuzure uzabaho. N’ubwo batitaye kubyo bari bariboneye — inyamaswa n’inyoni byinjira mu nkuge, na marayika w’Imana akinga urugi - bikomereje imikino no kwinezeza, ndetse bakomeza guhinyura imbaraga z’Imana. Hanyuma bazenguruka inkuge ari benshi cyane, bakoba abayirimo babagize urw’amenyo birenze ibya mbere. AA 57.2
Ariko ku munsi wa munani, ibicu byijimye bibudika mu kirere. Hakurikiraho guhinda kw’inkuba no kurabya kw’imirabyo. Bidatinze ibitonyanga binini by’imvura bitangira kugwa. Kuko ibintu nk’ibyo byari bitarigeze bibaho mu isi, abantu bakuka imitima. Bose bongoreranaga babazanya bati ” Mbese aho Nowa ntiyaba yari mu kuri ko isi igiye kurimbuka?” Buhoro buhoro, ikirere gitangira kwijima, maze muri ako kanya imvura irarindimuka. Inyamaswa zo mu gasozi zakubitaga hirya no hino zamazwe n’ubwoba, kandi kwabira kwazo kwikiranyaga n’imiborogo, bityo bikerekana iherezo ry’umuntu. Hanyuma “amasoko y’ikuzimu arazibuka, imigomero yo mu ijuru iragomororwa.” Amazi yavaga mu ijuru asuma biteye ubwoba. Imigezi irenga inkombe zayo, maze isendera mu bibaya. Amazi adudubiza ava mu butaka afite imbaraga nyinshi cyane zitarondoreka, kandi akajugunya ibitare binini cyane mu birere, maze mu kugwa kwabyo, bigatebera mu butaka. AA 57.3
Abantu babanje kubona imirimo y’intoki zabo ishiraho. Inyubako zabo zari zirimbishijwe cyane, n’imirima yabo y’imizabibu yari myiza cyane, imirima bari barubakiyemo ibigirwamana byabo, birimburwa n’imirabyo iturutse mu ijuru. Ibicaniro batambiragaho abantu byarasenywe, maze abasengaga ibyo bigirwamana bahindishwa umushyitsi n’imbaraga y’Imana ihoraho, kugira ngo bamenye ko ububi bwabo no gusenga ibigirwamana ari byo bitumye barimbuka. AA 57.4
Uko umugaru wakomezaga kwiyongera, ibiti, amazu, ibitare n’isi ubwayo bwakozwaga hirya no hino. Ubwoba butagira ingano bwateye abantu n’inyamaswa. Uretse gusuma k’umuraba, imiborogo y’abantu bari barasuzuguye amabwiriza y’Imana, yumvikanaga birenze guhinda kw’imirabyo n’inkuba. Satani ubwe, wagombaga kuguma hagati y’ibyo byarwanaga, yagize ubwoba yibaza niba na we atari burimbuke. Yari yarishimiye gutwara ikiremwamuntu, akifuza ko cyabaho gikora ibizira kandi kigakomeza kugomera Umutegeka w’ijuru. Atangira kuvuga amagambo yo gusebya Imana, ayishinja kutagira ubutabera n’ubwicanyi. Abantu benshi bari bameze nka Satani, na bo batuka Imana, kandi iyo baza kubishobora, bari gusanga Imana ku ntebe yayo bakayigirira nabi. Abandi bahindaga umushyitsi, batera amaboko yabo hejuru, basaba abari mu nkuge ko babinjiza na bo. Nyamara kwinginga kwabo ntacyo byabamariye. Aho byari bigeze, abantu batangira kumenya ko hari Imana itegeka mu ijuru. AA 57.5
Batakiye Ihoraho binginga, ariko ntiyatega amatwi imiborogo yabo. Muri uwo mwanya uteye ubwoba babonye ko kwica amategeko y’Imana ari byo bibateye kurimbuka. Noneho kubera gutinya igihano, bemera ibyaha byabo, ariko bya nikize, nta kuzinukwa ikibi. Bajyaga no kwisubirira mu byangwa n’Uhoraho, iyo igihano gikurwaho. Kandi ubwo igihano cy’Imana kizagwira isi irimbuzwa umuriro, abatihannye bazamenya aho ibyaha byabo bizaberekeza ndetse bamenye n’icyaha cyabo — aricyo gusuzugura amategeko year y’Imana. Nta kwihana nyakuri bazaba bagifite nk’uko aba mu gihe cya kera babigenje. AA 58.1
Mu bwihebe, bamwe bagerageje kwinjira mu nkuge, ariko bitewe n’uko inkuge yari yubatse imbaraga zabo ziraganzwa. Bamwe bakomeje kugundira inkuge kugeza ubwo imbaraga y’amazi n’inkuge yikubita ku mabuye no ku biti byabakuyeho. Iyo nkuge nini cyane yanyeganyezwaga yose n’inkubi y’umuyaga yayiteraganaga hirya no hino. Imiborogo y’inyamaswa zari mu nkuge yagaragazaga ubwoba n’umubabaro zari zifite. Ariko inkuge yakomeje kureremba ntiyagira icyo iba kuko hari hashyizweho abamarayika bo kuyirinda. AA 58.2
Inyamaswa zigezweho n’umuraba zahungiye ku muntu zigira ngo ahari yabasha kuzikiza. Abantu bamwe bahambiriye abana babo ndetse na bo ubwabo ku nyamaswa z’ inyambaraga cyane ndetse na bo bihambiraho, bibwira yuko izo nyamaswa ziributerere imisozi zikagera hejuru cyane maze bagakira amazi yadudubizaga. Bamwe biziritse ku biti birebire byari mu mpinga z’ imisozi; ariko ibyo biti byarandukanye n’imizi yabyo, maze hamwe n’abantu bari babirimo byiroha mu mivu yamazi. Aho bari biringiye umutekano hose ntihagize icyo habamarira. Ubwo amazi yakomezaga kuzamuka cyane, abantu bahungiye ku misozi yirengeye kurusha indi yose. Kenshi umuntu n’inyamaswa barwaniraga kugira aho bashinga ikirenge kugeza ubwo amazi yabatwaraga bombi. AA 58.3
Abantu bari bahagaze mu mpinga z’imisozi miremire gusumba iyindi, babonye inyanja itagira inkengero. Imiburo y’Imana bahabwaga n’umugaragu wayo, ntiyari igihindurwa urw’amenyo. Mbega ukuntu abo banyabyaha bari bagiye kurimbuka bifuje amahirwe bari barirengagije! Mbega ukuntu batakambye binginga ko nibura bahabwa isaha imwe yo kwisubiraho, andi mahirwe y’imbabazi, irindi rarika riturutse mu kanwa ka Nowa! Nyamara nta jwi ry’imbabazi bigeze bongera kumva. Urukundo, rwanganaga n’ubutabera, rwasabaga ko Imana icira urubanza icyaha. Amazi yihimuye kuri abo banyabyaha, abatsembaho, maze abahinyuraga Imana bashirira mu mwijima w’icuraburindi. AA 58.4
“Ku bwo ijambo, Imana yaravuze ….amazi arenga hejuru y’abari ku isi cya gihe akabahitana: na none Ijambo ry’Imana niryo ryemeza ko ijuru n’isi by’ubu bibikiwe gutsembwa n’umuriro, umunsi abazasuzugura Imana bazacirwa iteka bakarimbuka.” 2 Petero 3:6-7. Undi mugaru uzongera kuza. Isi izongera izongera imarweho n’umujinya w’Imana, kandi icyaha n’abanyabyaha bazarimburwa. AA 59.1
Ibyaha byatumye isi ya mbere y’Umwuzure yiturwa ibyo yakoze n’ubu biriho. Mu mitima y’abantu ntihakibamo gutinya Imana, kandi amategeko yayo ntibayitayeho ahubwo barayasuzugura. Uko byari bimeze mu gihe cya kera n’ubu niko biri. Kristo aravuga ati, “Kuko nk’uko bari bameze muri iyo minsi yabanjirije Umwuzure,bararyaga,baranywaga, bararongoraga, barashyingiraga, bageza umunsi Nowa yinjiriye mu nkuge: ntibabimenya kugeza aho Umwuzure waziye, ukabatwara bose: ni ko no kuza k’Umwana w’umuntu kuzaba.”Matayo 24:38,39. Imana ntiyabahoye kurya cyangwa kunywa; yari yarabahaye amatunda yera ku isi ngo abatunge. Icyaha cyabo kwari ugukoresha izo mpano batazishimiye Iyazibahaye, maze bagatwarwa n’irari ry’inda zabo nta rutangira. Amategeko yashyigikiraga gushyingirwa. Gushyingirwa byari muri gahunda y’Imana; yari umwe mu mihango yashyizeho. Umuremyi yatanze amabwiriza y’umwihariko yerekeye uwo muhango, awambika umwambaro wo kwera n’ubwiza; nyamara aya mabwiriza barayibagiwe, maze umugambi w’ abashakanye urahindurwa bawukoresha gushimisha irari ryabo. AA 59.2
Imibereho y’abantu imeze nk’ iyo iriho muri iki gihe. Icyo amategeko abemerera bagerageza gukabya muri ibyo. Batwarwa n’irari ry’inda nta rutangira. Abitwa abayoboke ba Kristo basangira ibyo kurya n’ibyo kunywa n’abasinzi, kandi ugasanga amazina yabo yanditswe mu bitabo by’Itorero ry’Imana . Kutirinda mu byo kurya no mu byo kunywa bigusha ikinya imbaraga zo gutekereza neza n’izo iby’umwuka maze bigategurira umuntu gusaya mu irari ry’ibidafite umumaro. Abantu benshi bahinduka imbata z’irari ry’imibiri yabo, maze bashaka umunezero wawo. Abantu bamarwa no kwaya. Kuba inyangamugayo biguranwa kwinezeza no kwirata. Ubuhendanyi, ruswa, no kwiba bigahabwa intebe. Ibitangazamakuru byuzuyemo amakuru y’urugomo rw’ubwicanyi nta mpamvu ku buryo bisa nk’aho nta mutimanama bagira. Kandi ayo marorerwa asigaye aba hose ku buryo ntacyo akivugwaho cyangwa ngo atangaze abantu. Umutima wo kwikubira ukwira mu bihugu byose, kandi imbaraga y’ubwigomeke, nk’uko yakunze gutera isi yose ubwoba, nk’ikimenyetso cy’inkongi y’umuriro itewe n’irari no kwica amategeko, nimara kurenga igaruriro, izuzuza isi agahinda n’umubabaro. Ipica y’imibereho y’abantu bariho mbere yUmwuzure ishushanya imibereho abantu b ‘ubu bihutira kugeraho nk’uko Ibyanditswe bibivuga. Ndetse no muri iki gihe, ahavugwa ko hari Abakristo, ubwicanyi burakorwa buri munsi ku buryo buteye ubwoba nk’uko byagenze ku banyabyaha ba mbere barimbutse. AA 59.3
Mbere y’uko Umwuzure utera, Imana yatumye Nowa kuburira isi kugira ngo abantu bayoboke inzira yo kwihana maze bahunge kurimbuka kwari kwegereje. Uko igihe cyo kugaruka kwa Kristo cyegereza, Umwami yohereza abagaragu be kuburira abantu ngo bitegure bya birori by’agatangaza. Benshi biberagaho bica amategeko y’Imana, none ku bw’imbabazi zayo irabararikira kumvira amabwiriza yayo yera. Abazihana bose kandi hakizera Imana na Kristo maze bakareka ibyaha byabo, bazababarirwa. Benshi bumva ari ikintu gikomeye cyane kuzinukwa ibyaha byabo. Bitewe n’uko imibereho yabo idahamanya n’amahame y’ukuri agenga ubutegetsi bw’Imana, benshi banga imiburo yayo kandi bagahakana ubushobozi bw’amategeko yayo. AA 59.4
Mu bantu benshi cyane bari batuye ku isi mbere y’Umwuzure, umunani gusa nibo bizeye kandi bemera Ijambo ry’Imana binyuze muri Nowa. Mu myaka ijana na makumyabiri , umubwiriza wo gukiranuka yaburiye isi ko igiye kurimbuka, nyamara ubutumwa bwe burirengagizwa ndetse burasuzugurwa. Niko n’ubu bimeze. Mbere y’uko Uwatanze amategeko agaruka guhana abatayumviye, abanyabyaha baraburirwa ngo bihane; bareke inzira zabo mbi; ariko iyo miburo ntacyo ivuze kuri benshi. Intumwa Petero aravuga ati, “Mu minsi y’imperuka hazaza abakobanyi bakobana, bakurikiza irari ryabo, babaza bati: Isezerano ryo kuza kwe riri he? Ko uhereye aho ba sogokuruza basinziririye, byose bihora uko byahoze, uhereye ku kuremwa ku isi.” 2 Petero 3:3,4. Mbese aya magambo ntituyabwirwa buri gihe, kandi adaturutse ku batubaha Imana, ahubwo tuyabwirwa na benshi bo muri twe bafite inshingano mu itorero. ” Bavuga ko nta mpamvu babona ituma habaho impuruza.” AA 60.1
“Mbere y’uko Kristo aza, isi yose izahinduka, kandi gukiranuka kuzaganza mu myaka igihumbi. Ni amahoro ! Ni amahoro! Ibintu bizakomeza kuba nk’uko byahoze mbere hose. Nihagire ukurwa umutima n’ubwo butumwa bw’abo bantu bahuruza.” Nyamara inyigisho zo muri iki gihe zinyuranyije n’imyigishirize ya Yesu n’Intumwa ze. Yesu yabajije ikibazo cy’ingenzi ati, “Ariko Umwana w’umuntu naza, mbese azasanga kwizera kukiri mu isi?” Luka 18:8. Kandi nk’uko twabibonye, ahamya ko icyo gihe isi izaba imeze nk’iyo mu gihe cya Nowa. Pawulo atuburira atubwira ko igihe imperuka izaba yegereje, tuzabona ubugome bwiyongera “Ariko Umwuka avuga yeruye ati: Mu bihe bizaza bamwe bazagwa bave mu byizerwa, bakurikire imyuka iyobya n’inyigisho z’abadayimoni.”1 Timoteyo 4:1 Intumwa iravuga iti, “Umenye ko mu minsi y’imperuka hazaza ibihe birushya.” 2 Timoteyo 3:1. Kandi atanga urutonde rw’ibyaha bizaba birangwa kuri bamwe mu bafite ishusho yo kubaha Imana. AA 60.2
Ubwo igihe cy’imbabazi cyabo cyari kirangiye, abantu bariho mbere y’Umwuzure birunduriye mu bikorwa byo kwinezeza byose. Abari bafite ubutware bashyize umwete mu gukururira intekerezo z’abantu mu kwishimisha no kwinezeza, kugira ngo hatagira n’umwe utekereza kuri uwo muburo uheruka. Mbese ibyo ntitubibona muri iki gihe cyacu? Mu gihe abagaragu b’Imana barimo kutubwira ko iherezo rya byose riri bugufi, isi ihugiye mu kwishakira ibinezeza. Hari ibikurura abantu bigatruma batita ku Mana ndetse bikababuza gushaka ukuri kandi ariko konyine kubasha kubakiza kurimbuka. AA 60.3
Mu gihe cya Nowa, abacurabwenge bahamije ko bitashoboka ko isi yarimbuzwa amazi; no muri iki gihe hari abahanga bihatira kwerekana ko isi idashobora kurimbuzwa umuriro — kuko byaba binyuranyije n’amategeko agenga ibyaremwe. Ariko Imana Umuremyi n’Umugenga w’ibyaremwe kandi ushyiraho amategeko abigenga, ashobora gukoresha ibyo yaremesheje ukuboko kwe, gusohoza umugambi we. AA 60.4
Igihe ibihangange n’abanyabwenge berekanaga ko bidashoboka ko isi irimbuzwa amazi kugira ngo bihendahende, ubwo ubwoba bw’abantu bwayoyokaga, kandi ubwo babonaga ko ubutumwa bwa Nowa buyobya, maze bakamubona nk’ufite ubwaka — nibwo igihe cy’Imana cyari gisohoye. “Amasoko y’ikuzimu” “yarazibutse, kandi imigomero yo mu ijuru iragomoroka,” maze ba banyagasuzuguro barengerwa n’amazi y’Umwuzure. Ibyo biratanaga by’ubuhanga bwabo, ntibatinze kubona ko ari ubusazi, ko Nviramategeko aruta amategeko agenga ibyaremwe, kandi ko Ushoborabyose ntacyo ahishwa mu gusohoza umugambi we. “Kandi uko byari bimeze mu minsi ya Nowa,’“Ni nako bizamera, umunsi Umwana w’umuntu azahishurirwaho.” Luka 17:26,30. “Ariko umunsi w’Umwami wacu uzaza nk’umujura, ubwo ijuru rizavanwaho, hakaba n’urusaku rwinshi cyane, maze ibirigize bihitanwe n’umuriro, maze isi yose nayo n’ibiyirimo byose bitsembwe.” 2 Petero 3:10. AA 61.1
Igihe ubwenge bw’isi bukuweho no gutinya iteka ry’Imana; igihe abayobozi b’idini bereka abantu ibihe by’amahoro n’ubukire bizaza, maze ugasanga isi ihugiye mu gushaka ubutunzi no mu binezeza, bahinga kandi bubaka, barya, banywa, batumva imiburo y’Imana kandi bagasuzugura intumwa zayo, “ni bwo kurimbuka kuzabatungura,kandi ntibazahasha kibikira na hato.”1 Abatesalonike 5:3. AA 61.2


text:
EPISODE 81: Christian mbere yo kwinjira mu buroko amaze gukatirwa abwiye Alide amagambo akomeye
Murayigezwaho na www.rubay.rw – Rubay Stories
….. Bosco ibyo yabivugaga asakuza kandi n’amarira yari yamutanze hasi. Christian yari yabuze icyo yakora. Muri we yari yaramaze kwakira ko ibintu nk’ibyo bizamubaho ndetse n’ibirenze ibyo yari ari kubona. Yari yaramaze kwiremamo umutima ukomeye, kandi ntabwo yashakaga kongera kubihunga. Yabonaga inshuti ye ya kera iri gusakuza gutyo na we bikamubabaza, ariko nta kindi kintu yari akwiye gukora uretse gutuza igihe kikagena ibimubaho. Kuri we yari yaramaze gusaba Imana imbabazi nubwo icyari gisigaye ari ukubona ingaruka z’ibyo yakoze. Ikintu yari afitiye ubwoba kandi kimuhangayikishije, ni ukwibaza niba azigera ababarirwa na Alide, ni ukwibaza uko umwana we azabyakira igihe azamenya ukuri.
Juru yari yabaretse arituriza kuko yabonaga abo babiri bafite byinshi baziranyeho. Bosco yari afite umujinya ku buryo yumvaga yakubita nk’ikintu mu mutwe wa Christian gusa ntiyari kubitinyuka kandi byarasaga nko kwihanira. Uko yabonaga avuga ariko Christian akamwihorera, niko yakekaga ko yabisuzuguye kandi atewe ishema n’ibyo yakoze. Ibyo byarushagaho kongera uburakari bwa Bosco. Nyamara ntabwo yari yamenye ko Christian, atabona ibyo avuga kuko atewe ipfunwe n’uwo yahoze ari we. Bosco yahise amubaza ati:
“Mbwira ko ari wowe wihishe inyuma y’ibyabaye byose ndetse no gufatwa ku ngufu kwa Alide.”
Christian byaramugoye gusubiza icyo kibazo gusa nta kintu cyo guhisha yari afite. Yahise abyemera nuko ba Juru barumirwa. Bosco byaramurenze ahita anarekura Christian arangije asubira inyuma. Yahise abwira Juru ko atakomeza kwihanganira kureba Christian mu maso kuko yabonaga ashobora kumugirira nabi bikagira inzira. Yahise asaba Juru ko bava aho ngaho, gusa Juru ahita aza asatira Christian arangije aramubwira ati:
“Witegure gushaka uzagushinjura kuko ibimenyetso simusiga byo birahari.”
Christian – “Erega muvandimwe ntimwigore, urukundo nkunda mushiki wawe, rutuma ntakwiye no kwirirwa mpangana ngo ndenganurwe. Icyaha ndakemera kandi no mu rukiko nzaba nkemera. Gusa nuko utanyizera ariko uwo narindiwe kera, ntabwo ari we wakunze mushiki wawe, ahubwo namukunze kuko ndi Christian. Namukunze ntamuzi gusa nyuma nsanga ari we nahemukiye ubwo ibiyobyabwenge nari nabinyweye nkuri kubisezera. Icyo gihe nari Boy. Ntabwo nabasaba ko mumbabarira kuko ntabikwiye gusa basi uzafate umwanya muto untekerezeho.”
Juru yamaze kubyumva ahita ajyenda gusa yumva atewe impuhwe na Christian kuko ikintu cyose Christian yavugaga muri ako kanya, yakivuganaga agahinda gakomeye kagaragazwa n’ikiniga yabaga afite. Bakimara kugenda Christian yagumye aho atekereza abona byose yaharaniye mu buzima bigiye kuba imfabusa kubera ikosa yakoze kera. Cyiza yaraje abura icyo abwira inshuti ye kuko yari azi neza buri kantu kose kamwerekeyeho. Yahise abwira Cyiza ati:
“Bro ubu meze nk’umuntu wakatiwe igihano cy’urupfu, akaba ategereje uza kumunyonga. Basi iyo ngira amahirwe nkazongera kubona umukunzi wanjye.”
Cyiza yahise amukomeza nuko aba agiye kugura inzoga baranywa kugira ngo birengagize ibibazo. Christian yahise yaka konje y’icyumweru hato atazajya mu kazi akaba yahitana ubuzima bw’umurwayi kubera ikibazo yari afite. Hashize nk’icyumweru atavugana na Alide. Yari akumbuye Alide cyane gusa ntabwo yari gutinyuka kumwandikira cyangwa kumuhamagara. Ikintu yari ari gusaba Imana, kwari ukuzaganira n’umwana we bwa nyuma mbere y’uko akatirwa urumukwiriye. Yibazaga inzira azanyuramo ahura na Baho iramuyobera. Yahise afata umwanzuro yandikira Alide ati:
REBA YouTube Channel UMUSEKE TV video nziza nk’iyi. UKORA LIKE SHARE na COMMENT
“Basi ndakwingize uzareke nganirize umwana wanjye.”
Christian yatunguwe no kubona Alide ahise amusubiza uwo mwanya ati:
“Iyo ngira amahirwe umwana wanjye ntazongere no kukuvuga.”
Iyo message yashenguye Christian bitavugwa. Bosco na Juru baje kureba Alide gusa batungurwa no gusanga yari abizi neza kandi ikirego cyo gukurikirana Christian akigeze kure. Alide yababwiye ikimenyetso afite babona kirafatika cyane ugereranyije n’ifoto bari bafite iriho imodoka ya Christian. Juru yahise ababwira ati:
“Erega ndabona bitari ngombwa ko n’ibi bimenyetso byose bikusanywa, ushinjwa we yemeye icyaha na mbere y’uko agikekwaho. Yego ni umunyabyaha ukwiye guhanwa gusa uyu musore ni imfura.”
Alide yahise asubiza Juru ati:
“Ndumva nawe yaguhaye ibirozi amaze imyaka itagira imibare ampa. Wamugiriye impuhwe nkaho utakirajwe inshinga no guhana wihanukiriye uwangije ubuzima bwa mushiki wawe.”
Juru – “Ahaaa! Ese Ali ubu tuvuge ko nta buzima ufite? Cyangwa ni inzira Imana yari yarateguye ko byose bizanyuramo?”
Alide “Hum… hum! Juru geza aho ntabwo nshaka kongera kumva amagambo nkayo. Kuva namenya ukuri nta kindi kintu ntekereza, ubu icyo ngamije gushyira imbere ni ugushakira ubutabera ubusugi bwanjye nambuwe, icyizere nagirirwaga nambuwe, ubuzima bufite ibyishimo nambuwe ndetse n’ahazaza hanjye heza nambuwe. Nshaka gutekereza ku cya tuma Christian ajya mu buroko kandi agahanwa by’intangarugero. Iki kirego ninjye ukirimo gusa kuko nta wundi wacyumva nkanjye. Rero mumbabarire ndagiye, kandi ejo niba mubishaka muzabe muri mu rukiko kuko nibwo Christian azaryozwa ibyo yakoze.”
Juru na Bosco babuze ikintu bakora neza neza. Christian aho yari ari yari yarandikiwe urwandiko rumuhamagaza mu rukiko nuko asaba Cyiza ko atazigera ahaza ahubwo akazajya kubwira amagambo umwana we yo kumusezera ariko akayamubwira mu marenga. Bwarakeye nuko Alide yitegurira kujya mu rukiko ndetse na Bosco na Juru bari bahari. Icyabatangaje ni ukuntu Christian yari yaje wenyine kuko yangaga ko hazagira umuntu usigara amuririra kandi icyaha agikora nta muntu bari bari kumwe. Ntiyabwiye se wabo, ntiyabwiye abo bakorana, uretse Cyiza babanaga gusa.
Alide yari ameze nkuwambitswe umwenda ku maso utuma atabasha gutekereza kuri Christian cyangwa ngo anashyire mu nyurabwenge ikintu na kimwe. Icyo umutima we washakaga, kwari ukobona Christian ahanwa. Umushinjacyaha yafashe ijambo nuko atangira gushinja Christian ibyaha byose aregwa, nuko aba aravuze ati:
“Ndabyemeye.”
Bose barumiwe nuko babura n’ikindi kintu barenzaho. Akanama nkemuramaka kahise kihuza kugira ngo hafatwe umwanzuro w’igihano Christian akwiye guhabwa. Ntabwo byari ngombwa ko hategerezwa umunsi w’umwanzuro kuko ushinjwa yemeraga icyaha. Hashize umwanya Umucamanza aragaruka nuko ahita avuga ati:
“Dukurikije ibyaha byose ushinjwa aregwa kandi akaba abyemera, dukurikije ko ushinjwa yakoze icyaha cyo gufata ku ngufu atari yuzuza imyaka 18 y’ubukure ndetse n’uwakorewe icyaha icyo gihe akaba atari yakuzuza imyaka 18 y’ubukure, Bwana Shema Christian akatiwe imyaka itanu y’igifungo itajurirwa ndetse n’ihazabu ya miliyoni 5Frw yo guhoza amarira Mme ISIMBI Alide wakorewe icyaha.”
Christian yahise afatwa n’abashinzwe umutekano, yambikwa amapingu nuko baramusohora. Yageze hanze ahasanga Alide kuko yari yasohotse yananiwe gukomeza kurebana na Christian mu maso kandi nta nubwo yashakaga kumva imyanzuro y’urukiko. Christian yarahagaze abwira Alide ati:
“Uramutse umpaye imbabazi, nibwo nakumva nyuzwe. Kuko no kuba ngiye gufungwa, nta kintu bizamarira. Umwana wanjye nagera igihe cyo kumenya ukuri, uzamumbwirire ko mwembi mbakunda kandi cyane. Uzamubwire ukuri kose nta kintu usize inyuma. Uwiteka ahorane nawe mukundwa.”
NTUCIKWE NA EPISODE FINAL ISOZA IYI NKURU (Nyuma ya Saa sita).
www.rubay.rw *RUBAY STORIES *Your Stories, Your Life.
UMUSEKE.RW


text:
Zabivuze mu mpera z’icyumweru gishize ubwo bamwe mu banditsi nyarwanda b’ibitabo bahuraga bagamije kureba uko umwuga wo kwandika uhagaze mu Rwanda ndetse n’uko ibitabo bandika byaba iby’abana n’ibindi byakwiyongera kuko kugeza ubu ngo bikiri bike.
Ndejuru avuga ko Abanyarwanda bagenda cyane, batuye hirya no hino ku isi bityo ko bagomba gukomeza kumenya iby’iwabo.
Agira ati “Nitutandika tuzazima kuko Abanyarwanda tuba turi kumwe n’abantu b’ibihugu n’imico bitandukanye. Nitutandika rero iby’iwacu, abana, abuzukuru n’abuzukuruza bacu ntibazaba bakiri Abanyarwanda, abandika rero nimwandike byinshi byo gusoma by’umuco wacu bityo dukomeze kuba abo turi bo”.
Arongera ati “Ikintu kikitugoye ubu ni uko tudafite ibitabo bihagije byo gusoma ngo abato n’abakuru basome ariko basoma ibitabo byanditswe n’Abanyarwanda kandi ari na bo bigenewe. Aho ni ho tugomba gushyira imbaraga kandi aho tugeze ni heza”.
Akomeza avuga ko kwandika ari uguhanga kandi ko binasigasira ubumenyi bw’umwanditsi ari yo mpamvu akangurira ababishoboye kubyiga bakandika.
Umwe mu banditsi b’ibitabo by’abana, Martine Uwacu Karekezi, avuga ko uruganda rw’ibitabo kugeza ubu rutaragera aho gutunga umwanditsi.
Ati “Ubu amasezerano umwanditsi agirana n’inzu ntangazabitabo ntabasha kumufasha ngo atere imbere ku buryo yabijyamo n’umutima we wose. Ibyo bituma umwanditsi acika intege, akandika igitabo kimwe uyu mwaka akazongera bitinze ahubwo akajya gushaka aho inyungu zisumbuye”.
Icyifuzo cye ngo ni uko umwanditsi yatekerezwaho bihagije, inzego zibishinzwe zikamuha ubushobozi bityo akandika afite umwete n’ibitabo bikagwira.
Micomyiza Isaï, ukuriye ihuriro ry’abanditsi b’ibitabo by’abana (RCBO), we avuga ko gutunganya ibitabo bibahenda bigatuma hari n’abatabigura bavuga ko bihenze, akagira icyo yisabira Leta.
Ati “Kugira ngo ibitabo bihenduke ni uko ibikenerwa mu kubikora na byo byaduhendukira. Aha twasaba Leta ko ibikoresho byijira mu gihugu bijyanye no gukora ibitabo byakurirwaho burundu imisoro cyangwa ikagabanywa, iyo yaba ari ntambwe nziza yo gufasha abantu gusoma”.
Yongeraho ko ibigo bitunganya ibitabo kugeza ubu bitinjiza nk’uko byifuzwa, kuko ngo ikigo gishobora gusohora ibitabo 3000 hagashira imyaka irenga itatu bitaragurwa byose.
Muri ibyo biganiro, baboneyeho no guhemba inzu ntangazabitabo, abanditsi n’abashushanya mu nkuru bagaragaje ubuhanga kurusha abandi, igikorwa cyatewe inkunga n’Umuryango mpuzamahanga wita ku bana (Save the Children) n’abandi bafatanyabikorwa ba RCBO.
Ibitekerezo ( 1 )
Abanyarwanda nyamwinshi ntabwo bakunda KWANDIKA no GUSOMA.Birababaje cyane.Nta kuntu wajijuka utazi gusoma.Jyewe ubandikira,ndi umwe mu bantu batanga ibitabo byinshi ku buntu byo gusoma.Ariko ababisoma ni nka 5%.
Reba umuhati,imbaraga,igihe,amafaranga dukoresha kugirango bibagereho!!Ikindi gitangaje,nuko abanyarwanda hafi ya bose batunze Bible imuhira.Ariko ni bake cyane bazi ibirimo.Bazi "utuntu duke"cyane.Urugero,ntabwo bazi ko abantu bose bibera mu byisi gusa,ntibakunde ibyerekeye imana,ibafata nk’abanzi bayo nkuko tubisoma muli yakobo 4,umurongo wa 4.Ibyo bikazababuza kubona ubuzima bw’iteka no kuzuka ku munsi wa nyuma.


text:
Bugesera: Ibiza byatumye bamenya ko gufata ubwishingizi ari ngombwa
Yanditswe na Rutayisire Emile
Nyuma y’uko mu Kagali ka Kanazi mu Murenge wa Nyamata mu Karere ka Bugesera bahuye n’ibiza by’umuyaga, bikangiza urutoki rwose rwo muri ako kagali ku buryo utamenya ko higeze kuba urutoki, byatumye abaturage bamenya akamaro ko gufata ubwishingizi bw’ibihingwa byabo.
Bamwe mu bahinzi bo mu Murenge wa Nyamata barasaba ubuyobozi bw’Akarere n’inzego zishinzwe ubuhinzi muri rusange kubavuganira mu masosiyete atanga ubwishingizi, bakajya bafata ubwishingizi bw’ibihingwa byabo ku buryo buhendutse mu gihe biri mu murima.
Jean Claude Kayigi atuye mu Murenge wa Nyamata, Akagali ka Kanazi, mu Mudugudu wa Sumbure, ari mu bahinzi bahuye n’ibiza. Avuga ko umuyaga wamuhombeje, agira ati “Urutoki rwange rwari ruteye kuri hegitari eshatu ruteyemo insina zisaga 2.500. Insina zose zaba izari zifite ibitoki, izari zarannye ndetse n’izenda kwana zose zaraguye kubera umuyaga. Urebye nahombye amafaranga agera kuri miriyoni eshanu kuko ni zo nateganyaga kuzakuramo.”
Akomeza asaba ubuyobozi kubavuganira mu masosiyete y’ubwishingizi kugira ngo bahabwe ubwishingizi ariko babagabanyirize igiciro.
Umuyobozi w’ishami ry’ubuhinzi n’ubworozi mu karere ka Bugesera, Sijyenibo Jean Damascène, avuga ko kugeza ubu Leta aho iha ubufasha abahinzi mu kubunganira mu bwishingizi, ari umuceri gusa aho ibishyurira 60 ku ijana naho umuhinzi na we akitangira 40 ku ijana. Ku bijyanye n’ibindi bihingwa ubuyobozi bukomeje ubuvugizi kugira ngo na byo bige bishyirwa mu bwishingizi ku buryo buhendutse.
Sijyenibo agira ati «Minisiteri y’Ubuhinzi n’Ubworozi ivuga ko 90% by’ibiribwa bituruka mu buhinzi bw’imbere mu Gihugu, iyi ni impamvu ikomeye yatumye hajyaho ubwishingizi mu buhinzi n’ubworozi. Ubwishingizi bwatangiriye ku buhinzi bw’umuceri naho mu bworozi batangirira ku bworozi bw’inka ariko biteganyijwe ko mu myaka iri imbere n’ibindi bihingwa n’andi matungo bizinjizwa mu bwishingizi.”
Akomeza avuga ko usibye gufashwa mu bwishingizi, abahinzi banafashwa mu kuhira ku buso buto, guca amaterasi y’indinganire, guhabwa ifumbire, nkunganire, gufashwa kubonera amasoko umusaruro wabo no kubashishikariza gufata amazi kugira ngo bazayakoreshe mu kuhira mu gihe k’izuba.


text:
Musanze: Uwaherukaga gupfusha inka eshatu icyarimwe yashumbushijwe
Ihuriro ry’Aborozi bo mu Murenge wa Muhoza, rifatanyije n’Abakozi bo mu Ishami ry’Ubuhinzi n’Umutungo kamere mu Karere ka Musanze, bashyikirije Munyampamira Ildephonse, inyana nyuma y’uko izo yari yoroye eshatu, zose zaherukaga gupfira icyarimwe.
Muri Werurwe 2021, nibwo inka eshatu za Munyampamira, umuhinzi wabifatanyaga no kororera mu Kagari ka Bukinanyana, Umurenge wa Cyuve mu Karere ka Musanze, zapfuye nyuma yo gufatwa igitaraganya n’uburwayi, bikekwa ko zari zagaburiwe ibihumanya.
Ubwo ibyo byabaga, tariki 13 Werurwe 2021, Kigali Today yabagejejeho inkuru, yari ifite umutwe ugira uti ‘Umworozi ari mu gahinda k’inka ze bikekwa ko zarozwe’.
Nyuma y’amezi akabakaba arindwi yari ashize, ku wa Gatatu tariki 29 Nzeri 2021 ubwo yashyikirizwaga inka yo kumushumbusha, Munyampamira Ildephonse wari utagifite icyizere cyo kongera korora mu gihe cya vuba, yishimiye kongera korora.
Yagize ati “Nyuma yo gupfusha izo nka, nibazaga ahandi nzakura ubundi bushobozi nkavuga nti n’iyo yaba inka imwe nkongera gutangira bundi bushya, ariko nkabona ari ibintu ntazageraho mu buryo bworoshye, bitewe n’uko ntari nakabonye ubushobozi. Muri iki gihe, nari mbayeho mpanganye n’uko ubuhinzi bwahungabanye kuko ntakibona ifumbire, ndetse n’abana batakinywa amata. Kuba rero ikiraro cyongeye gusubiramo inka, ni ikintu cyantunguye cyane. Ndababwiza ukuri, binteye akanyamuneza n’ibyishimo byo kuba mpawe iyi nka, nkongera korora”.
Ati “Ubu icyo ngiye gukora ni ukuyitaho nyifate neza, yororoke, bizamfashe kuzanzamura imyaka yari yararumbye no mu muryango twongere kunywa amata. Ndashimira aba bagiraneza, bagendeye ku rugero rwiza, dutozwa na Leta yacu y’Ubumwe, ihora itoza abaturage bayo gushyira hamwe, no kwishamo ibisubizo”.
Ngendahayo John, Umuyobozi w’Ishami ry’Ubuhinzi, Ubworozi n’Umutungo kamere mu Karere ka Musanze, avuga ko biyemeje guhuriza hamwe ubushobozi bwo gushumbusha uyu muturage, mu rwego rwo kumushyigikira no kumurinda kwisanga mu bukene.
Yagize ati “Twumvise ari ibintu bidasanzwe kuba inka eshatu umuntu yororeye hamwe zipfira icyarimwe. Birumvikana ko yahombye mu buryo bukomeye. Ni na yo mpamvu tukimara kubyumva, byaduhagurukije, dufatanya mu bukangurambaga twakusanyirijemo amafaranga, buri wese uko ashobojwe, tubasha kugura inka y’inyana; ari na yo twamushyikirije”.
Ati “Icyo tugamije ni ukugira ngo asubize mu kiziriko, akomeze ubworozi, ntakomeze guheranwa n’agahinda ngo acike intege. Ni muri bwa buryo bwo gufatanya no gukumira ko hagira umunyarwanda usubira inyuma”.
Hakizimana Rwisebura Jacques, ukuriye Ihururiro ry’Aborozi bo mu Karere ka Musanze, asaba aborozi kwita ku matungo, bayagaburira, bayavuza kandi bakurikirana ubuzima bwayo bwa buri munsi, babigira ibyabo mu rwego rwo gushimangira intego yo kugwiza ubworozi bwa kijyambere.


text:
ISOMO RYA 23
Uko ibitabo byacu byandikwa n’uko bihindurwa mu zindi ndimi
Kugira ngo dutangaze “ubutumwa bwiza” mu ‘mahanga yose n’imiryango yose n’indimi zose n’amoko yose,’ duhindura ibitabo mu ndimi zisaga 900 (Ibyahishuwe 14:6). Ko uwo murimo ugoye, tuwukora dute? Twifashisha Urwego Rushinzwe Ubwanditsi rugizwe n’abantu bari mu bihugu bitandukanye, hamwe n’abitangiye guhindura mu zindi ndimi. Abo bose ni Abahamya ba Yehova.
Umwandiko w’umwimerere utegurwa mu cyongereza. Inteko Nyobozi igenzura imirimo ikorwa n’Urwego Rushinzwe Ubwanditsi rukorera ku cyicaro gikuru. Urwo rwego ruhuza ibikorwa by’abanditsi bakorera ku cyicaro gikuru n’abakorera ku bindi biro by’amashami bimwe na bimwe. Kubera ko abanditsi bacu bari hirya no hino ku isi, bituma tubona ingingo zivuga ibintu bitandukanye, bityo ibitabo byacu bigashimisha abantu bo mu bihugu bitandukanye.
Umwandiko wohererezwa abawuhindura mu zindi ndimi. Iyo Inteko Nyobozi imaze gukosora no kwemeza uwo mwandiko, wohererezwa mu buryo bwa elegitoroniki abahinduzi bo mu bihugu bitandukanye, bakawushyira mu zindi ndimi. Abo bahinduzi bakorera mu makipi, bagahindura umwandiko, bakagenzura ko uhuje n’icyongereza, bakanawusoma bareba ko uhuje n’imyandikire y’ururimi rwabo. Bagerageza gushaka “amagambo y’ukuri akwiriye” kugira ngo ibitekerezo byose biri mu mwandiko w’icyongereza bishyirwe mu rurimi bahinduramo.—Umubwiriza 12:10.
Orudinateri zihutisha akazi. Orudinateri ntishobora gusimbura abanditsi cyangwa abahindura mu zindi ndimi. Icyakora, gukoresha inkoranyamagambo zo muri orudinateri, porogaramu za orudinateri zikoreshwa mu buhinduzi ndetse n’ibindi bikoresho by’ubushakashatsi, bishobora gutuma akazi kihuta. Abahamya ba Yehova bakoze porogaramu (yitwa MEPS) ikoreshwa mu guhuza umwandiko n’amafoto, bakabipanga neza ku mapaji bikabona gucapwa.
Kuki dushyiraho imihati ingana ityo, no ku ndimi zivugwa n’abantu bake cyane? Impamvu ni uko Yehova ashaka ko “abantu b’ingeri zose bakizwa bakagira ubumenyi nyakuri ku byerekeye ukuri.”—1 Timoteyo 2:3, 4.
Ibitabo byacu byandikwa bite?
Kuki ibitabo byacu bihindurwa mu ndimi nyinshi?


text:
Iburasirazuba: Dr Namanya yakebuye abakivuriza mu bavuzi ba kinyarwanda
Yanditswe na Manishimwe Noël
Ubuyobozi bw’Ibitaro bikuru bya Kibungo buvuga ko hakigaragara abaturage barwara bakihutira kujya kwivuza mu baturage bagenzi babo bita abavuzi ba kinyarwanda, aho kujya kwa muganga, kandi ngo bigira ingaruka zirimo ibyago byo kwandura indwara z’ibyorezo, zica.
Nk’uko Dr. Namanya William, Umuyobozi Mukuru w’Ibitaro bikuru ya Kibungo yabibwiye Imvaho Nshya, ntibikwiye ko muri iki gihe haba hakiri abantu bagitekereza ibintu byo kwivuza mu buryo bwo kotsa, kurasaga, ibintu ngo byo guhandura uburo, gukura ibyinyo n’ibindi nyamara kuri ibi bitaro ngo hajya hagera abantu babanje kwivuza muri ubwo buryo, ntibakire, bakagezwa ku bitaro barembye.
Hari abaturage bo mu turere twa Ngoma na Kirehe, mu Ntara y’Iburasirazuba babwiye Imvaho Nshya ko kujya kwivuza mu bavuzi ba kinyarwanda biterwa n’imyumvire itari myiza bamwe baba bafite.
Umubyeyi witwa Mukamazimpaka Marie Vianney wo mu Kagari k’Akabungo, mu Murenge wa Mugesera yagize ati: “Uburyo umuntu afatwa n’uburwayi akajya kwivuza mu kinyarwanda, ni cyo cya gihe tugenda kubera iyo miti tugakuramo ubundi burwayi bwinshi. Ariko nge ikiza numva umuntu uwo ari we wese waba wumva ko hari uburwayi bumufashe yaza kwa muganga kuko ni cyo babereyeho, bakamuha serivisi, … imiti ya kinyarwanda iratwonona kuko bo batanga imiti batazi indwara iyo ari yo kuko baba batagusuzumye.”
Habyarimana Anastase w’imyaka 46, wo mu Murenge wa Nyamugari, Akarere ka Kirehe we twamusanze ku Bitaro Bikuru bya Kibungo yaje kwivuza indwara yabanje kwivuriza mu bavuze ba kinyarwanda bikananirana.
Ati: “Ni indwara maranye imyaka 10, nagiye mu kinyarwanda ariko byarananiranye. Negereye umuvuzi gakondo, musobanurira uburwayi bwange arambwira ngo aramvura, nkajya muha amafaranga, namwivujeho nk’amezi abiri kandi buri uko najyagayo natangaga amafaranga atari munsi y’ibihumbi bibiri.
Ariko ubu naje hano ku bitaro baransuzuma, bambwira uburwayi ndwaye (hernia), banampa gahunda yo kubagwa. Ubu ntegereje ko bamvura, ariko nabonye impamvu mu byaro umuntu arwara akajya mu bavuzi ba kinyarwanda, rimwe na rimwe hari igihe abaturanyi bakubwira ko urwaye amarozi.”
Dr. Namanya William, Umuyobozi Mukuru w’Ibitaro bikuru bya Kibungo yabwiye Imvaho Nshya ko uburwayi ubwo ari bwo bwose, abaturage bafatwa na bwo bagirwa inama yo kwihutira kujya kwa muganga mbere y’ibindi.
Icyakora avuga ko kugeza ubu hari abatabyubahiriza, ahubwo ngo kuri ibi bitaro bajya bakira abantu ngo babanje kwivuza mu bavuzi bo mu byaro indwara bita ‘Uburo, Ibyinyo, Ibikweto, Igisyo, n’izindi ntibakire, ahubwo bakagezwa kwa muganga nyuma bararembye.
Ni imyumvire bamwe mu baturage bagifite, ariko avuga ko idakwiye.
Ati: “Abantu bakwiye kugira imyumvire yuko iyo arwaye akwiye kwihutira kujya kwa muganga. Iyo indwara ayijyanye ku muvuzi bo mu cyaro, amubwira ko azamuvura, ariko bikarangira amuvuye ntakire.
Ibyo rero ni ikibazo kuko yibuka kuza kwa muganga, indwara yararengeranye. Kandi hari indwara nka za Hernia, Hemorrhoids ziyongera uko zitinze kuvurwa mu buryo bwemewe.”
Akomeza agira ati: “Ni inshingano zacu gukomeza gushyira imbaraga mu bukangurambaga, tubwira abaturage kujya bihutira kujya kwa muganga.”
Dr. Namanya atanga urugero rufatika rw’ibyo aherutse kubona muri uku kwezi kwa Nyakanga 2019, aho umubyeyi umwe yazanywe ku bitaro afite umwana avuga ko ngo ‘yakuje ibyinyo’ mu bavuzi bo mu cyaro.
Yagize ati: “Hari n’abo dusanga abo bavuzi barabakomerekeje. Ejo bundi (ku wa Gatandatu) hari umwana hariya havurirwa abana bato baba bari munsi y’iminsi 30, ako kana bakazanye hano ngo baragakuye ibyinyo.”
Akomeza agira ati: “Bamukuye ibyinyo baramukoretsa, noneho bimuvuramo kuva cyane amaraso menshi. Akigera hano icyo twihutiye gukora ni ukumwongerera amaraso, hanyuma na none biba ngombwa y’uko hariya hantu baba bakomerekeje mikorobe zinjiramo, hakazamo uburwayi,…twaramuvuye,tumwongerea amaraso, ubu umwana ameze neza.”
Umuyobozi mukuru w’Ibitaro bikuru bya Kibungo Dr. Namanya William, avuga ko abaturage bakwiye kumenya rwose ko gutinda kujya kwivuza ku muganga wemewe, bigira ingaruka nyinshi zirimo no kwandura izindi ndwara zirimo n’iz’ibyorezo.
Ati: “Nk’iyo bakubaze byaratinze indwara itinda gukira. Ariko ubwo urumva no muri ya mivurire ya gakondo no gukomeretsa bibamo, ku buryo n’umuntu ashobora no gutakaza ubuzima.
Kandi iriya mivurire ya gakondo irimo gukomeretsa harimo no kwanduza indwara zitandukanye zirimo nka Hepatite (Umwijima) HIV-(SIDA), Tetanusi,… ibyo byose ni indwara abantu bashobora kurwara, hatabayeho ubukangurambaga ngo buri wese yumve ko kwivuza bya gakondo ari bibi.”
Ibitaro bikuru bya Kibungo biri mu gice (zone), bigenewe guha serivisi z’ubuvuzi abaturage basaga ibihumbi 400 barimo abo mu Karere ka Ngoma byubatsemo, no mu tundi turere nka Kayonza, Kirehe, Nyagatare na Rwamagana. Ku munsi byakira abarwayi basaga 100.


text:
Hateganyijwe imvura nke mu majyaruguru n’amajyepfo y’Intara y’Iburasirazuba
Yanditswe na NYIRANEZA JUDITH
Ikigo cy’lgihugu gishinzwe Ubumenyi bw’lkirere (Meteo Rwanda) cyatangaje ko iteganyagihe ryo kuva taliki ya 11 kugeza 20 Ukwakira 2021 mu gice cya kabiri cy’ukwezi k’Ukwakira 2021, Imvura iri hagati ya milimetero 70 na 100 iteganyijwe mu Ntara y’Iburengerazuba no mu bice byinshi by’Intara y’Amajyaruguru naho ahandi hasigaye hateganyijwe imvura nke ishyira imvura iringaniye iri hagati ya milimetero 20 na milimetero 70.
Amajyaruguru n’amajyepfo y’Intara y’Iburasirazuba ni ho hateganyijwe imvura nke ugereranyije n’ahandi iri hagati ya milimetero 20 na milimetero 30.
Imvura iri hagati ya milimetero 80 na 100 iteganyijwe mu Turere twa Musanze, Burera, Rubavu na Nyamasheke, amajyaruguru y’Uturere twa Rusizi na Rutsiro, amajyepfo y’Akarere ka Karongi no mu burengerazuba bw’Uturere twa Nyaruguru na Nyamagabe.
Imvura iri hagati ya milimetero 70 na 80 iteganyijwe mu Turere twa Nyabihu na Ngororero, mu bice bisigaye by’Uturere twa Rusizi, Nyamagabe, Karongi na Rutsiro, mu majyaruguru y’Uturere twa Gakenke, Gicumbi na Rulindo no hagati mu Karere ka Nyaruguru.
Imvura nke iteganyijwe izaba iri hagati ya milimetero 20 na milimetero 40 mu gice kinini cy’Intara y’Iburasirazuba no mu Mayaga.
Imvura iteganyijwe kugwa ku mataliki ya 11, 14, 15 no mu mpera z’iki gice. Iminsi iteganyijwemo imvura iri hagati y’iminsi ine (4) n’iminsi irindwi (7) ikazaba iri hejuru gato y’ingano y’imvura isanzwe igwa mu Ukwakira mu gice cya kabiri mu ntara y’Iburengerazuba mu gihe ahandi izaba iri ku kigero cy’imvura isanzwe ihagwa.
Ingano y’imvura isanzwe igwa mu Kwakira igice cya kabiri iri hagati ya milimetero 10 na 70. Imvura iteganyijwe izaba irimo inkuba n’umuyaga ikazaturuka ahanini ku isangano ry’imiyaga riri mu karere u Rwanda ruherereyemo.
Ubushyuhe buteganyijwe
Ubushyuhe bwo hejuru buteganyijwe kuva taliki ya 11 kugeza taliki ya 20 Ukwakira 2021, mu gihugu hateganyijwe ubushyuhe bwo hejuru buri hagati ya dogere Selisiyusi (°C) 18 na 32. Ubushyuhe buri hagati ya 30°C na 32°C ni bwo bwinshi buteganyijwe mu bice bimwe by’Umujyi wa Kigali, ikibaya cya Bugarama n’ibice bike by’Intara y’Iburasirazuba.
Ubushyuhe bwo hejuru buri hagati ya 18°C na 22°C ni bwo buke buteganyijwe mu majyaruguru y’Uturere twa Burera na Musanze, mu burasirazuba bw’Uturere twa Rubavu, Rutsiro no mu burengerazuba bw’Uturere twa Ngororero na Nyabihu. Ubushyuhe buteganyijwe buzaba buri ku kigero cy’ubushyuhe busanzwe buboneka mu kwezi k’Ukwakira mu Rwanda.
Umuvuduko w’umuyaga uteganyijwe
Hateganyijwe umuyaga uringaniye ushyira umuyaga mwinshi ufite umuvuduko uri hagati ya 4m/s na 12m/s mu gihugu. Umuyaga mwinshi uri hagati ya 8m/s na 12m/s uteganyijwe henshi mu Ntara y’Iburengerazuba n’ibice bimwe na bimwe by’Uturere twa Nyanza, Huye, Nyaruguru, Kirehe na Kayonza.
Umuyaga uri hagati ya 4m/s na 8m/s uteganyijwe mu bice bisigaye by’igihugu. Ahateganyije umuyanga mwinshi, abantu barasabwa gufatanya gukumira ingaruka ziterwa n’umuyaga mwinshi.


text:
Uburobyi
Uburobyi
Ubworozi bw’amafi n’uburobyi [1]
Kuva mu mwaka w’2000, umusaruro w’amafi wagiye wiyongera buhoro buhoro kugera mu mwaka wa 2004. Mu mwaka w ‘2005, umusaruro wagabanutseho gato. Mu gihe cyakurikiyeho, kuva mu mwaka wa 2006, kubera ko hakozwe ibikorwa byinshi bigamije kongera umusaruro w’amafi, umusaruro wagiye uzamuka buri mwaka ku buryo bukurikira: muri 2000 habonetse toni 6996, muri 2001 habonetse toni 7 308, muri 2002 habonetse toni 7 600, muri 2003 habonetse toni 7 600, muri 2004 habonetse toni 8 126, muri 2005 habonetse toni 8 089, muri 2006 habonetse toni 8 300, muri 2007 habonetse toni 8 900, muri 2008 habonetse toni 11 682, muri 2009 habonetse toni 10835
Imbonerahamwe igaragaza uko umusaruro w’amafi wagiye wiyongera 2000-2009:
Harwanyijwe isuri ku misozi yegereye ibiyaga, hashyizweho abarinzi b’ibiyaga na za komite zo kubungabunga uburobyi zigizwe n’abarobyi ubwabo, hatanzwe amahugurwa menshi n’ingendoshuri ku bakora umurimo w’uburobyi n’ubworozi bwo mu mazi bigamije kubongerera ubushobozi kugirango bashobore kuzamura umusaruro uturuka kuri uwo murimo.
Hakozwe inyigo yo gutunganya no gucunga neza ibiyaga 17 by’imbere mu gihugu. Inyigo yakozwe yagaragaje ko uburobyi bwonyine budashobora guhaza abaturarwanda ku mafi uko byagenda kose, akaba ariyo mpamvu u Rwanda rugomba gushyira ingufu nyinshi mu bworozi bw’amafi mu byuzi, mu bidendezi no mu bigobe by’ibiyaga mu buryo bushoboka bwose hakoreshejwe imbuto y’amafi nziza itanga umusaruro mwinshi kandi vuba. Ni muri urwo rwego hashyizweho ishami rya gatatu ry’Umushinga PAIGELAC rizakorera mu Ntara y’Amajyepfo n’iy’Iburengerazuba, rikazateza imbere by’umwihariko ubworozi bw’amafi mu byuzi no mu bidendezi muri izo ntara zombi.
Hakurikijwe iyo nyigo, haguzwe imbuto y’amafi ya Oreochromis niloticus (Tilapia nilotica) imu gihugu cya Uganda, ikaba yarakuwe mu kiyaga cya Albert.


text:
Nice Ndatabaye wamenyekanye mu ndirimbo nka: Umbereye maso, Waje kunkiza, Iracyakora, n’izindi. Kuri ubu yasohoye indirimbo nshya yise" ZA MBARAGA". Mu gice cya mbere cyayo uyu muhanzi yifashije amagambo Pawulo yandikiye Abagalatiya 2:20.
Za mbaraga ni indirimo ifite iminota itanu n’amasegonda mirongo itanu n’icyenda, yujemo amagambo yo guhamya kuzuka kwa Yesu, ndetse n’agaciro k’amaraso ya Yesu Kristo Umukiza.
"Nabambanywe na Kristo ariko ndiho, nyamara si jye uriho, ahubwo ni Kristo uriho muri jye" Umuntu wakera yabambwe ku musaraba, ndi icyaremwe gishya muri Kristo Yesu. Nabyawe n’imbuto itabasha kubora kandi iyo mbuto ni Kristo muri njye. Za mbaraga za kuzuye mu bapfuye, n’uyu munsi zirahari kandi zirakora.
Utigeze kumenya icyaha na kimwe, yahindutse icyaha mu kimbo cyanjye muri we mpinduka ukiranuka, ntariho umugayo imbere y’Imana. Hashimwe izina ryawe wowe waneshseje urupfu na kuzimu, Hashimwe izina ryawe wowe wamenye izina isi itarabaho
Reba hano indirimbo "ZA MBARAGA" By Nice Ndatabaye (Official Video 2021)


text:
Isomo ryo mu gitabo cy’umuhanuzi Izayi 1, 10.16-20
Nimwumve ijambo ry’Uhoraho, mwe batware ba Sodoma, mutege amatwi inyigisho y’Imana yanyu, bantu ba Gomora!Nimwiyuhagire, mwisukure, nimumvane imbere ibikorwa bibi byanyu, kandi muherukire aho kugira nabi! Nimwige gukora ikiri icyiza, muharanire ubutabera, murenganure urengana, murwane ku mpfubyi, mutabare umupfakazi. Uhoraho avuze atya: Nimuze tuburane! N’aho ibyaha byanyu byatukura nk’indubaruba, bizahinduka urwererane nk’urubura. Naho niba byatukuraga nk’umuhemba, bizererana nk’ubwoya bw’intama. Niba kandi mwemeye kumvira, muzarya ku byiza byeze mu gihugu. Naho niba mubyanze, mugakomeza kuganda, inkota ubwayo ni yo izabarya. Uwo ni Uhoraho ubivuze.
Zaburi ya 49(50) 7ab.8, 13-14, 16bc-17, 21ab.23a
« Tega amatwi, muryango wanjye, ngiye kuvuga;
Israheli we, hari icyo ngiye kugushinja.
Ibitambo untura si byo nguhora,
kuko ibitambo byawe bitwikwa bimpora imbere.
« Ese koko nkeneye kurya inyama z’ibimasa,
cyangwa kunywa amaraso y’amasekurume ?
Ahubwo jya utura Imana igitambo cyo kuyishimira,
kandi wuzuze amasezerano wagiriye Umusumbabyose.
« Kuki ushyanukira gutondagura amategeko yanjye,
no guhoza ku rurimi isezerano ryanjye,
nyamara ntukunde gukosorwa,
maze amagambo yanjye ukayata hirya?
« Ibyo ni byo ukora, none ukabona ko naceceka?
Wibwira se ko meze nkawe?
Untura ibisingizo ho igitambo, ni we umpa ikuzo. »